text:
Gott tjóðveldisfólk her og kring landið alt. Góðu gestir, forsetisráðharri Íslands, Katrín Jakobsdóttir, forseti Altingsins, Steingrím Sigfússon, og eisini Bjørg Eva og Lisa – hjartaliga væl komin til land okkara og Norðoya høvuðsstað.
Takk fyri, Høgni Hoydal. Sum altíð væl upplagdur formaður við sínum savnandi og hugsjónarligu orðum, kortini væl dagfestum í dagsins politikk.
Vit savnast undir herrópinum
Saman kring landið alt um eina frælsa tjóð og einar javnar og skapandi Føroyar
At savna tjóðina er endamálið hjá flokkinum!
–vit tóku við valdinum og vildu einar aðrar Føroyar, enn einar víðgongdar høgrasnaraðar Føroyar, har bert nøkur hava og fáa alt, ið kann keypast fyri pengar, ta bestu sjúkraviðgerðina, ið fæst fyri pengar, besta skúlan, bestu tryggingar, bestu eftirlønina og bestu ellisár og so framvegis, meðan meginparturin av fólkinum kom at sita við sviðið soð –ja, liva frá degi til dags og frá avrokning til avrokning. Vit minnast einsamøllu mammurnar, ið ikki megnaðu at geva børnum sínum kor, hvørt mansbarn í Føroyum hevur rætt til. Og tey sjúku og veiku mistu rættindi og stuðul, meðan onnur fingu meir. Tað var eitt tvíbýtt land, undanfarna samgonga skapti.
Og tað var okkara skylda sum flokkur at steðga hesari gongdini.
Vit hava syrgt fyri, at samfelagsvirðini koma í størri mun fólkinum til góðar. At nýfødda barnið fær longri tíð saman við mammuni/ foreldrunum, at barnafamiljan í dag hevur einar 12-14.000 meir at liva fyri, hóast andstøðan dag og dagliga rópar um øll avgjøldini.. at hugaðir fiskimenn kunnu sleppa at reka vinnu á egnum kjøli, at bústaðir kring landið verða fleiri og møguleiki hjá øllum at seta føtur undir egið ella annans borð, sum fólk sjálv ynskja tað. At tey ungu hava fleiri nýggjar útbúgvingar at velja í á Setrinum, at umhvørvismál hava fingið virðiligar lunnar, ið skulu mennast. Í millum tíggjutals góð mál, ja, so hevur sjálvt eitt rokksavn í Klaksvik fingið innivist á fíggjarlógini
Vit vilja ikki gevast, fyrr enn vit hava tryggja føroyungum øllum góða og virðiliga eftirløn, inntøkuveikum eisini!
Mangir brotasjógvar hava verið, og sundurlyndið hevur spjatt.
Eg varð spurd, um eg onga ábyrgd kendi á mær fyri mínum øki, tá sjógvarnir leikaðu á, og deyðin var í durunum í Klaksvík, í Norðoyggjum og Norðureysturøkinum øllum.
Sjálvandi kenni eg ábyrgd av vinnulívinum í Norðoyggjum. Mítt krav hevur alla tíðina verið, at vælvirkandi vinnulív, sum í áratíggjur hava ment og stríðst i hesi ofta tungu og skiftandi vinnu við alskyns avbjóðingum, tað vinnulív skuldi sleppa at virka so ótarnað sum gjørligt í einari nýggjari skipan. Tí er parturin, sum verður boðin út, so lítil, hóast nógv í samgonguni vildi havt hann at verið nógv størri. Men ongin eigur sjálvsagdan rætt til alt!
Og eg hoyri ikki til tann bólkin, ið gera fólk í fiskivinnuni til stakkaladýr. Eg havi hinvegin stórt álit á og sterka tiltrúgv til bæði fiskimannin og reiðaran. Eg ivist ikki í, at teirra ídni og dugnaskapur fer at fáa hetta at bera til. Fleiri ungir hugagóðir menn hava bíðað eftir nýskipanini, so nú er at vóna, at teimum fer at gangast væl.
Og teimum, ið royndu at fáa alt verkafólki her á staðnum upp ímóti okkum og hugsjónum okkara, at Klaksvík og flakavinna her fór at doyggja út, og arbeiðandi fjøldin var oydd, fari eg bara at siga: gangist teimum somuleiðis væl.
Ongin doyði í hungri 1. januar 2018; tvørturímóti!
Fiskivinnumenningina gleði eg meg til. Endamálið er greitt, bæði nýskapan og menning: vit skulu hava meir fyri kilo, vit skulu fara nógv betri við náttúruni og stovnunum. Eg gleðist um stóru visjónirnar við teimum fimm deplunum kring landið, sum skulu skapa bæði dugnaskap og virkismøguleikar á fleiri økjum. Tí heimurin økir alsamt eftirspurningin eftir mati, so spísikamar okkara gerst bara virðismiklari hvønn einasta dag -og tað er burðardyggan og reinan mat, vit og børn okkara hava tørv á. Og tí eru umhvørvisøkið eitt týdningarmikið ýti okkara í framtíðarpolitikki, vit mugu og skulu tora at seta umhvørvisatlit, bæði stor og smá. Vit síggja stríðið fyri vatninum á Kunoynni, fyri útlátunum í Haraldssund við nýggja kanska heimsins størsta alistøð á landi -alt stríð, sum einstaklingar, einstakar kommunur og áhugafelagsskapir stríðast fyri. Landsins myndugleikar skulu tora nógv betri, tað eru landsins lógir, ið skulu tryggja hesi viðurskifti, so vit framhaldandi hava umhvørvi reint og mat til útflutnings, sum er etandi! Og nú er náttúruverndarlógin loksins farin til hoyringar.
Eg gleðist um ta føroysku veðurtænastua, sum verður ment, so vit sjálv fara at skimast eftir veðrinum, heldur enn bert at dúva á útlendskar veðurtænastur og einstakar sera skilagóðar veðurmenn. Og ikki minst fiskirannsóknarskipið, ið saman við fiskimanninum, reiðaranum, granskaranum fer at dugna okkum øll í framtíðarmenningini og verða ein snúningsás um eina dugnaliga fiskivinnu.
Eg gleðist um Húsarhaldskúlan, sum kreftir her norðuri hava arbeitt við, og sum nú verður bygdur nýggjur. Eg fegnis um tólini á henda stolta tekniska skúla, sum nú kann skifta tól frá 80-unum út við nútímans, hóskandi tøkni.
Sjúkrahús nyskipanina, sum tryggjar okkum part av leiðsluni av øllum tí føroyska sjúkrahúsverkinum, sum nú er farin at virka. Alt inklusjón heldur enn spjaðing.
Nú veit eg, nógvir norðoyingar bíða ótolnir eftir tunlum Norður um fjall -og tað við røttum! Í fyrstu atløgu hava vit tryggjað tunlarnar styttri bíðitíð, enn undanfarna samgonga hevði sett út í kortið.
Byrgingina um Haraldssund fara vit at arbeiða við fáa knýtta upp í tunnilsgerðina 2020/21.
Nógv er eftir at gera, serliga nógv hjá Tjóðveldi. Sum nýggja aðalstjórnarkvinnan so lovandi legði fra landi við í gjárkvøldi, vit skulu endurskapa rørsluna, vit skulu hava loysingina.
Og eg skal lova tykkum fyri, at hon er so nær, sum ongantíð! Hóast alt ov kúrr á tingi saman við einum sambandskum javnaðarflokki, so verða allir hjallar fyltir, allar lastir skorðafyltar at standa á egnum beinum: nýggjar skipanir fyri fólk og vinnu, verjugarðar so góðar sum møguligt.
Tað rekur hart, bæði innan og uttan fyri tinggáttina. Spjaðingina tykist mær syrgiliga, og nýliberalisman er sanniliga heldur ikki at spæla við. Tá flokkar av fólki hálova kapitalinum uttan virðing fyri fólkinum, tá er tað, vit kunnu tykjast lítil og veik. Men rætt hava vit. At stríðast fyri fólkinum, fyri sjálvbjargni og frælsi er altíð góð og virðilig søk!
Í einari yrking í savninum Føroyingar liva ikki av fiski eina, 2003, tekur Steintór Rasmussen samanum:
Her reka nakrar oyggjar ein lítil fáment tjóð
Og bylgjur bróta inn at tíðarsandi
Eitt túsundára kvæði sum fosturlandið kvóð
Sum eigur lív í føroyingunum kring landið
Við strondina tín skapan í fjøllunum tín sál
Er dalurin tín søga er framtíðin títt mál
Sum í mótburði og logn
Hetta landið fekk í ogn
At virka og at liva her í Føroyum
Tí vit eiga hesar oyggjar
Vit eiga hetta hav
Vit eiga eina framtíð nú í Føroyum
Tjóðveldi og loysingarætlanin er einasta sanna gongd at tryggja Føroyar fyri allar føroyingar -Saman kring landið alt!
Óluva Klettskarð


c: text/html

text:
Jólafest í Miðvágs Missiónshúsi
mentan03-01-2018 - 10:16 - Jóanis Nielsen
Fríggjadagin 05.01.18 verður tann árliga jólafestin í Miðvágs Missiónshúsið kl18.00.
Vit fara at seta hol á nýggja árið við at hugna okkum saman, og á skránni er m.a. burturluting, ein náttverðabiti, spurnarkapping, o.a. Øll eru hjartaliga vælkomin!
Sunnudagin 07.01.18 verður fyrsta møti á árinum, har vit fara at koma saman at biða fyri 2018 og lovprísa Jesusi - also eitt bønar- og lovsangs møti. Vit byrja sum vant kl18.00.

robotstxt: allowed

filter: keep


text:
Útgivið tann: 08.01.2014
Røkka ella støkka (Marius Staksberg)
Skrivað hevur: Jógvan Andersen
Tað er vanligt, at orðafelli verða lánt úr einum máli í annað, sbr. ein dropi í havinum, sum eisini finst í donskum: en dråbe i havet og í enskum: a drop in the ocean. Men tá ið vit hava orðafelli frammanundan í málinum, sum byggja á heimliga grund, er eingin orsøk til at taka við teimum fremmandu, tvørturímóti. Í sambandi við orðafellið sum sild í tunnu, sum kemur úr donskum: som sild i en tønde, hevur onkuntíð verið víst á, at vit hava eitt føroyskt orðafelli við nett somu merking, nevniliga sum seyður í rætt, so hví ikki heldur brúka tað. Men við hvørt verður tikið við tílíkum orðafellum, vanliga úr donskum, uttan at týðingin er serliga væleydnað. Eitt dømi er bera ella bresta, sum verður sagt, tá ið hidið verður, at nú er seinasti møguleiki, og at ein seinasta roynd eigur at gerast. Hetta er danska orðafellið briste eller bære, sum er sera leysliga týtt til føroyskt. Orðið briste merkir m.a. 'slitna, støkka', meðan bære eitt nú merkir 'halda'. Her hava vit eitt føroyskt orðafelli: røkka ella støkka við somu merking sum tað danska, so hví ikki siga: "Nú má røkka ella støkka" heldur enn: "Nú má bera ella bresta."


text:
Hósdagin 20. september kl. 14 bjóðar Jarðfeingi til alment tiltak um, hvussu skúlar kunnu brúka arktiska náttúruvísindi til at kveikja áhugan hjá næmingum fyri náttúrufakum.
Føroyar liggja á gáttini til Arktis. Hvar finna vit vitan um henda kalda partin av jørðini og tær broytingar, sum fara at merkja okkara framtíð? Gerst veðrið heitari ella meira illfýsið? Eru ísbjarnir hóttar? Hvat jarðfeingi kunnu vit nýta í framtíðini?
Vitan til slíkar spurningar kunnu vit finna í EduArctic-verkætlanini, har skúlanæmingar og lærarar sleppa at hitta altjóða arktisk vísindafólk á online fyrilestrum, sum eggja teimum at forvitnast frítt um okkara kalda part av jørðini.
Á tiltakinum hoyra vit meir um, hvat EduArctic bjóðar føroyskum skúlum hetta komandi árið, við online fyrilestrum, mátiprogrammi til skúlanæmingar, arktiskari kapping og rannsóknarferð fyri vinnarar næsta summar.
Vit hoyra frá lærara, sum hevur royndir við at brúka skúlatilboðini, og vit hoyra frá næmingi, sum vann finalupláss í arktisku kappingini, har ung úr øllum Evropa luttóku.
Tiltakið verður hósdagin 20. september kl. 14 í framsýningunum á Tjóðsavninum, Brekkutún 6 í Hoyvík.
Spennandi arktisk vísindi til føroyskar skúlar á Tjóðsavninum
Føroyar liggja á gáttini til Arktis. Hvar finna vit vitan um henda kalda partin av jørðini?
Hósdagin 20. september kl. 14 bjóðar Jarðfeingi til alment tiltak um, hvussu skúlar kunnu brúka arktiska náttúruvísindi til at kveikja áhugan hjá næmingum fyri náttúrufakum.


text:
Í dag er Flaggdagur og runt Føroya land verður dagurin hátíðarhildin við røðum og sangi. Her ein lítil kunning um okkara Merkið, sum vit hava funnið á Wikipedia.
Merkið
Merkið er føroyska flaggið. Merkið, tann 25. apríl 1940 varð viðurkent sum tjóðarmerki føroyinga av bretska hersetingarvaldinum. Flaggið er ein týðandi partur av tí føroyska samleikanum. Ítróttafólk bera við stoltleika Merkið á bringuni, tá ið tey umboða Føroyar. Merkið verður vundið á stong, tá ið føroysk skip koma í fremmanda havn. Og undir krígnum, tá ið okkara sjófólk sigldu vandasjógvar, veittraði Merkið í mastrartoppinum. Tann hvíti dúkurin við reyða krossinum og bláu rondini minnir okkum á søgu og mentan okkara. Samstundis er Merkið okkara tjóðarbúmerki, og hevur tí ein týðandi leiklut í bæði okkara samleika og samfelagi.
Fleiri tykkara minnast tíðina áðrenn Merkið varð viðurkent. Og tit minnast tað stríð, ið skuldi til, áðrenn føroyingar kundu savnast um Merkið. Eftir 21 ára stríð og harða mótstøðu móti tí, bæði úr Danmark og innanhýsis í Føroyum, varð Merkið viðurkent sum tjóðarmerki føroyinga í bardagaárunum.
Søgan
Eins og alt annað, so hevur eisini føroyska Merkið sína søgu. Merkið varð á fyrsta sinni borið fram av føroysku studentunum Jens Olivur Lisberg, Janusi Øssurssyni og Paula Dahl í Keypmannahavn longu í juni 1919, og longu tíðliga í 1920-árunum vóru fólk farin at flagga við tí. Hetta vant rættiliga upp á seg eftir 1930, men loyvt var tað ikki, og eitt flaggstríð tók seg upp í Løgtinginum og millum føroyingar og donsku myndugleikarnar. Tað vóru serliga sjómenninir, ið førdu hetta stríð. Longu 9. apríl 1940, sama dag sum Danmark varð hersett av Týsklandi undir seinna heimsbardaga, byrjaði sluppin Eysturoyggin at flagga við Merkinum. Hetta tí at danska flaggið ikki kundi brúkast, meðan Danmark var hersett av Týsklandi. Boðini frá bretska hersetingarvaldinum 25. apríl 1940 vóru fyrsta almenna viðurkenningin av, at føroyingar høvdu sítt egna tjóðarmerki. Nú kundu føroyskir sjómenn sigla øll heimsins høv undir egnum tjóðareyðkenni.
Seinnapartin 13. apríl 1940 komu tveir vápnaðir trolarar og krússarin Suffolk á Havnarvág og eitt herlið frá Royal Marines var sett á land. Bretska hersetanin av Føroyum var byrjað. Føroyingar tóku móti bretsku herdeildunum sum vinir, og viðurskiftini við hersetingarvaldið vóru yvirhøvur góð tey 5 krígsárini. Løgtingið mótmælti tó bretsku hersetingini av Føroyum, men mótmælið var bara ímyndarligt.
Á føroyskum leiðum sigldu nógvir týskir kavbátar og frá støðum í Noregi sveimaðu nógv týsk bumbuflogfør, ið gjørdu álop á skipafylgi hjá teimum sameindu vesturi í havi. Hugsast kundi, at rættiligt kríggj kom at standa í Norðuratlantshavi. Tí høvdu Føroyar stóran hermálsligan týdning. Bretar bygdu flogvøll við hangari og flogstøð til vatnflogfør, settu loftverjukanónir og aðrar kanónir upp víða hvar og minuløgdu firðirnar.
Skonnartin Sanna av Toftum. Í juli 1942 varð hon søkt stutt norður úr Kallinum av týskum flogfari, ið kastaði bumbur og skeyt við maskinbyrsum og granatum. Manningin, 8 mans, slapp í bátin og bjargaðist.
Á Ólavsøku 1930.
Havið um Føroyar gjørdist sera vandamikið, men føroyingar, ið eru bundnir at havinum, høvdu einki annað í at velja enn at halda fram við at sigla. Trot var á fiski í Bretlandi, og føroysk fiskiskip tóku upp eina lønandi sigling við ísfiski úr Íslandi á bretska marknaðin. Bretska hersetingarvaldið kravdi nú, at øll føroysk skip skuldu flagga við føroyskum flaggi og at føroyskt flagg og orðini Faroes og Føroyar skuldu verða málað á skipsíðurnar.
Kríggið var Føroyum dýrt. Skip, ið fiskaðu ella sigldu við fiski til bretskar havnarbýir, vórðu minusprongd, torpederað ella søkt av kavbátum, onnur vórðu álopin av flogførum, ið kastaðu bumbur og skutu við maskinbyrsum. 1/3 av føroyska fiskiflotanum fór til havsins botn og 150 mans í bestu árum doyði. Hetta var meira enn ½ av fólkinum. Síðan 1947 hevur 25. apríl verið hildin sum føroyskur flaggdagur. Tá hava skúlabørnini frí og flaggdagshald er víða hvar um bygdir og býir. Sum vera man leita tankarnir tá til teirra, ið fullu í krígnum. Í sambandi við, at heimastýri varð sett á stovn í 1948, var Merkið endiliga viðurkent av donskum myndugleikum sum tjóðarflagg føroyinga.
Kelda: Wikipedia
SáH


text:
Søkt verður eftir:
– Fýra námsfrøðingum at byrja 6. august 2018 ella eftir nærri avtalu.Talan er um størv á 30, 35 og 40 tímar um vikuna, og er bæði á vøggu- og barnagarðsstovu.
Hvørji eru vit:
– Barnalund, er ein samansjóðaður dagstovnur ætlaður 60 børnum í aldrinum 0-6 ár. Stovnurin er skipaður í tvey hús,- við einari vøggustovu og einari barnagarðstovu í hvørjum húsi. Ein felagsgongd/-høll, við fjølbroyttum virksemismøguleikum, bindur húsini saman. Uttanumøkið hjá stovninum er stórt og endurspeglar í stóran mun uppruna lendið og bjóðar inn til ymiskar avbjóðingar.
Vit sóknast eftir starvsfólki:
– ið hevur umsorgan fyri børnunum.
– ið bæði kann arbeiða sjálvstøðugt og í toymi.
– ið er týðilig í samskifti og leggur dent á gott samstarv.
– ið hevur arbeiðsroyndir, sum kunnu nýtast í dagliga arbeiðinum.
– ið er eldhuga og konstruktivt.
– ið sær møguleikar fram um mørk.
– kunnleiki og royndir til Karlstad-modellið og Tekn til talu kann vera ein fyrimunur.
Vit kunnu bjóða tær:
– fjølbroyttar arbeiðsuppgávur.
– eitt starv, har tú kanst nýta tínar dygdir, hava ávirkan og samstundis menna teg sjálvan.
– sernámsfrøðiliga ráðgeving.
– møguleika at tilogna tær vitan og kunnleika til Karlstad-modellið og tekn til talu.
Setanartreytir:
Løn eftir sáttmála millum Føroya pedagogfelag og Kommunala Arbeiðsgevarafelagið. Um námsfrøðingar ikki søkja øll størvini, kann hjálparfólk verða fyribils sett.
Nærri fæst at vita um stovnin og um starvið við at venda sær til leiðaran í Barnalund
Leilu H. Hansen á tlf. 238031.
Umsókn saman við prógvi og møguligum viðmæli/-um, skal sendast til býráðsskrivstovuna: Ennivegur 38, 530 Fuglafjørður ella umvegis teldupost á info@fuglafjordur.fo, í seinasta lagi mánadagin 18. juni 2018 kl. 12.00.
Fuglafjarðar kommuna
Ennivegur 38, 530 Fuglafjørður
info@fuglafjordur.fo


text:
- Denne begivenhed er allerede afholdt.
Løksbio: Heartstone
25. juni 2017 @ 20:00 - 22:00
Stutt um filmin
Í einari lítlari fiskivinnubygd í íslendska útijaðaranum hava tveir tannáringa vinmenn eitt summar við kensluligum og ástarligum turbulensi. Thor er forelskaður í Beth, vakrastu gentuni í bygdini. Besti vinmaður hansara, Christian, roynir at hjálpa honum við at vinna tekkið hjá Beth. Samstundis byrjar Christian at fáa kenslur fyri Thor, sum hann tó roynir at halda aftur. So hvørt sum samband kemur millum Thor og Beth, byrja spenningar at koma millum dreingirnar báðar. Christian, sum kennir seg einsamallan og í villareiði av sínum seksualiteti, er bangin fyri, at Thor og vinarskarin vendir honum bakið. Tá summari er farið, og náttúra Íslands endurvinnur styrkir sínar, er tíðin komin at fara av spæliplássinum og trína inn í vaksnamannalívið.
HEARTSTONE er ein vakur og sansaligur filmur eftir íslendska leikstjóranum Guðmundur Arnar Guðmundsson. Filmurin hevur vunni alskyns virðislønir, m.a. á filmsfestivalinum í Venesia og á CPH PIX, tá hann vann hyggjaravirðislønina (Publikumsprisen) í 2016. Ungu høvuðsleikarnir sýna sera góðar dygdir og skil innan leiklist, og eitt nú royndi leikarin, danin Søren Malling, er framúr góður í sínum leikluti.
Upprunaheitið: Hjartasteinn
Slag: Drama
Upprunaland: Ísland/Danmark
Longd: 129 minuttir
Leikstjóri: Guðmundur Arnar Guðmundsson


text:
Á heimasíðuni hjá Vágs kommunu eru fleiri grundstykkir til sølu, bæði kommunal og privat grundstykkir.
Tag: grundstykki
Bústaðir til sølu í Vágs kommunu
Sóknast tú eftir bústaði í Vágs kommunu ella hevur bústað til sølu í Vágs kommunu, so er á heimasíðuni hjá Vágs kommunu møguleiki at lýsa tín bústað til sølu og at lýsa grundstykki til sølu.
Vaksandi áhugi fyri grundstykkjum
Seinastu mánaðirnar hevur verið ein vaksandi áhugi fyri grundstykkjum í Vágs kommunu.
Alment útboð av grundstykkjum
Sambært kunngerð nr. 122 frá 22. Desember 2000 um alment útboð av kommunalari fastogn, verða hesi grundstykki í Vági lýst til almenna sølu.


text:
Okkum tørvar eina NÝGGJA FRIÐARRØRSLU!/
Johan Martin Christiansen: Remembering Damascus
Eg veit tað væl. Longu áðrenn hesar reglur eru festar á blað, eri eg ein rukka sambært vaksandi talinum av vápna- og krígsfegnum europearum. Við ótolnum, glintandi sáplum og vindandi paranoia suffa tey um okkum, vónleyst góðvarnu og ábyrgdarleysu pacifistar, ið bara ynskja frið í heiminum.
Eftir yvirgangsatsóknina í París í november vóru nógvar reaktiónir at lesa og hoyra ymsastaðni. Onkrar vóru fittar og meinaleysar, sum til dømis teir nógvu Facebookbrúkararnir, ið lótu seg í reytt, hvítt og blátt til tess at sýna samkenslu við Fraklandi, aðrar vóru meira tvørligar og kritiskar. Í Berlingske Tidende skrivaði eftirlønti herovastin og høvundin Lars R.Møller til dømis eina hvassa tíðargrein við heitinum: “Tað ber ikki til at stríðast ímóti brotsmonnum við orðum”. Og ikki er tað heilt frítt, at yvirritaða føldi seg rakta av hesi greinini, tá hann býtir reaktiónirnar uppá yvirgangin upp í tríggjar bólkar - allar reaktiónirnar vór eftir øllum at døma sjálvsagdar, heldur Lars R.Møller. Frá politikarum komu fordømingar og harður retorikkur allan vegin runt. Frá høgravonginum og miðjuni komu krøvini um hevnd og um offensiva atgerð frá Danmark. Vinstravongurin vildi antin samráðast ella styrkja fólkaræðisligar rørslur í Sýria og Irak. Tann síðsti bólkurin er sambært greinahøvundinum tann mest láturverdi, hann skrivar: “Harumframt hava vit ta forstandandi bleytu miðjuna, ið er myndað av kornfeitum danum, fólkakirkjuprestum, friðartalsfólkum og listafólkum, sum syngja friðarsangir, venda hin kjálkan til, halda uppá, at vit sjálvi eru sek í yvirganginum og halda, at einasti vegur fram er at byrja eina samrøðu. Allar hesar lýstu reaktiónirnar eru láturverdar og als uttan samband við veruleikan. Var tað ikki so álvarsligt, sum tað er, hevði tað verið stuttligt..”. Hesin síðsti bólkurin, sum Møller slær upp í glens man vera nøkulunda har, sum yvirritaða trívist best, hann rakar ikki heilt skeivt í hesari lýsingini. Men tá tað er sagt má leggjast aftrat, at loysnin sum hann presenterar ikki er heilt óvæntað frá einum gomlum militermanni og í grundini líka løtt at rokna út, sum mín humanistiskt síðhærda reaktión, sum hann lýsir í tíðargreinini. Tað einasta, sum sambært oberstinum fer at hjálpa, er hernaðarlig dubbing og øktar hernaðarligar heimildir, at herurin verður munandi styrktur í Danmark og í ES sum heild. Mær dámar illa alternativið hjá Møller, eg ræðist fyri, at hetta er skrúvan uttan enda, sum í alt ov stóran mun fylgir paranoidu ímyndunum hjá bæði høgraekstremistum og IS/Daesh.
Dirty Harry retorikkur
Síðani yvirgangsálopið í París og í grundini áðrenn tað, hevur retorikkurin í almenna rúminum sum heild verið ómetaliga aggressivur, krígshugaður og menniskjafíggindaligur. Vit eru eftir øllum at døma vorðin at kalla kensluleys av eskalerandi elendigheitum, sum verða bornar okkum gjøgnum ymiskar tíðindasendingar. Eg komi í tankar um hvussu ógvusligan vit hildu George Bush vera, aftaná 11.september álopið varð framt í 2001: “Make no mistake, the United States will hunt down and punish those responsible for these cowardly attacks." Men 9/11 var sanniliga eisini ógvusligt og Dirty Harry retorikkurin heldur á eisini í París. Útsøgnin hjá franska forsetanum, Francois Hollande um, at hann fatar álopið á París sum eina krígsavbjóðing og hansara lyfti til IS um miskunnarleysa hevnd var somuleiðis ógvusligt. Russiski forsetin, Vladimir Putin er sum kunnugt við uppá hatta við hevndini, tí eisini russar hava upplivað yvirgang frá IS. So nú bumba teir Sýria sundur og saman, og sum skilst eru eisini vanligir borgarar, kvinnur og børn millum offrini.
Kompleks støða
Eg eri ikki serfrøðingur í støðuni í miðeystri, og eg ætli mær yvirhøvur ikki at lata sum um eg skilji kompleksu støðuna í borgarakrígnum í Sýria og Europeiskar sympatiir og antipatiir, men eg kann ikki góðtaka, at dubbing og dráp hjálpir uppá nakað sum helst. At fara í panikk, seta europeiskar høvuðsstaðir í undantaksstøðu og sundurbumba Sýria er sum skrivað í handritinum hjá IS ella Daesh, sum fleiri eru farin at kalla rørsluna, ið jú ikki hevur nakað alment við nakran islamskan stat at gera. Í bumburegninum í Raqqa og aðrastaðni í Norðursýria og millum sýrar í Europa er lætt at vinna viðhaldsfólk, sum nú við røttum kunnu ásanna, at Europearar eru harðrendir bøðlar. Hervið er ynskið hjá yvirgangskroppunum gingið út um at spjaða og skapa ræðslu millum fólk, soleiðis, at fólkið glepsar aftur og sambandið millum menniskju og harvið eisini samfelagið viknar og slitnar. Á henda hátt ber til at koppa samfelagnum og undirgrava tess virði og grundarlag.
Fascisma
IS/Daesh ímyndar sær eitt heimsumfatandi kalifat. Sambært teirra egnu publikatión, Dabiq, byrjaði tað við álopunum 11.september 2001. Tá tóku seg upp tveir bólkar, sum mannaættin má velja ímillum og tað eru Islam og “tey vantrúgvandi”. Polariserandi útsøgnin er eitt ekkó av George Bush og hansara ultimatum um, at antin er mann “við okkum” ella er mann við yvirgangsfólkunum. Dabiq er eitt sera víðgongt propagandarit, har átrúnaðarligar grundgevingar eitt nú verða nýttar fyri trælahaldi, grundhugsanin er fascistisk, at nøkur eru betur enn onnur og hava størri rætt til tilveruna enn onnur. Vit hava hoyrt hetta áður t.d. í Nazitýsklandi og innan apartheidskipanina, men struktururin er onkursvegna øðrvísi við IS/Daesh, sum eitt nú ikki er lætt at avmarka hvørki landafrøðiliga ella viðvíkjandi atvold, um hon er átrúnaðarlig, sosial ella sálarfrøðilig. Teirra størsta hatursmál er tað, teir rópa grásonan, har tey sonevndu vantrúgvandi liva lið um lið við moderatum muslimum. Soleiðis sum tey gera í 11. arrondissement í París. Tað, sumvit kanska fata sum verandi litríkt og fjølbroytt, hatar henda rørslan meira enn nakað annað. Tollyndi og frælsi eru í teirra eygum andstyggiligastu prógv um okkara veikleika og moralsku afturgongd. Konufólk verða viðfarin sum trælir, samkynd verða forfylgd og týnd, og tað er ikki lætt at fata, at fleiri av bøðlunum í IS/Daesh eru føddir og uppvaksnir í frælsum londum, har teir hava fingið bæði útbúgving og tilveruligt grundarlag. Tað er sjálvandi serliga beiskt at hugsa sær, at eitt nú franskir statsborgarar kunnu finna uppá at fremja so ræðuligan óndskap mótir sínum egnu landsmonnum og kvinnum.
Joie de vivre
Við at sikta móti franskari lívgleði eitt fríggjakvøld í París, tá ungdómurin og onnur við eru farin á café og konsert, tykist atsóknin í París okkum serliga ljót. Tíverri er einki nýtt í hesum við at fara eftir tí, sum vit eru góð við. Bæði innan fyri og uttan fyri altjóða lógir fara vit javnan um mørk hjá hvørjum øðrum, eisini á okkara síðu (DK, NATO og USA) og orsakað av yvirgangsatsóknum og hevndarhuga gers tað støðugt náðileysari. Vit tosa øll um eina óndskaparinnar ás, men eru ikki samd um hvar hon er. Guantanamo var eitt av mongum syrgiligum dømum um skeivu gongdina. Tað tykist yvirhøvur sum at kríggj og yvirgangur ger øll ráari av lyndi í einari tíð, sum í grundini krevur tað øvuta av okkum. Tí ikki síðani annan veraldarbardaga hava so nógv flóttafólk verið sum í seinastu ST uppteljing. Náttúruvanlukkur, hungursneyð, men eisini ein rúgva av ósemjum og kríggjum hava tvungið 51,2 milliónir av menniskjum til at flýggja frá hús og heimi. Tað kann vera, at tað ljóðar ov góðvarið, men mest av øllum er tørvur á friði, at fólk læra at lata vera við at skjóta og bumba, og í staðin venda hin kjálkan til og geva nuansunum og virðingini fyri hvørjum øðrum ein kjans.
Friðarrørslan endurfødd
Søgan prógvar, at tílík friðarinitiativ sjáldan koma úr erva og ongantíð frá hernaðarliga partinum, tó at tað er har, tey mest ítøkiliga merkja kríggsræðuleikan. Friðarrørslan í USA síðst í trýssunum fekk vind í seglini av Vietnamkrígnum og borgararættindastríðsfólkum sum Martin Luther King, men tað eydnaðist tá at savna eina so stóra og breiða rørslu, at hon gjørdi mun og tað, sum er gjørt einaferð, kann gerast aftur. Eg veit tað væl, at støðan er meira kompleks í dag. og at mítt ynski um eina endurborna friðarrørslu er eitt sindur abstrakt og óskipað. Friðarrørslan er eitt rættiliga vítt hugtak, sum fevnir yvir fleiri feløg og rørslur, ið á ymsan hátt virka fyri avtøku av kríggi sum politiskum amboði. Friðarrørslan hevur frá byrjan serliga verið upptikin av at taka av harðskap sum amboð, at økja um samskiftið millum lond og at minka um alstóra munin millum liviumstøðurnar í heiminum. Tankar um kríggj og frið ganga langt aftur í tíðina, teir síggjast hjá hugspekingum m.a. men tað er í 19.øld eftir Napoleonskríggini at vit síggja umhvarvið av einari modernaðari friðarrørslu í USA og Stóra Bretlandi og víðari í Europa. Orsakirnar til bæði kríggj- og friðarynski hava verið ymiskar alt eftir politisku støðuni hjá teimum ymisku. Marxistarnir hildu, at eitt sosialistiskt samfelag var besta alternativ til at nýta harðskap, og fólkaræði og mannarættur hevur somuleiðis ofta verið á skránni hjá friðarrørslunum. Í Føroyum minnast við friðarrørsluna, sum gekk kravgongur fyri friði og avdubbing. Frá byrjan var hon vend móti Nato og tá Fólk fyri friði var sett á stovn í byrjanini av fýrsunum, stóð Nato somuleiðis ofta fyri skotum. Ein avleiðing av áhaldandi stríðnum hjá friðarrørsluni var kunngerðin hjá løgtinginum um, at Føroyar vóru kjarnorkuvápnarítt øki.
Er friðarrørslan deyð?
Síðani yvirgangsatsóknirnar í New York 11.september í 2001 hava fleiri friðarrørslur tikið seg upp bæði í Europa og í USA, t.d. Act Now to Stop War and End Racism (ANSWER), Not in Our Name (NION), and United for Peace and Justice (UFPJ). Og tó at undirtøkan als ikki er lítil hjá hesum felagsskapunum, so hava tey ikki megnað at sett dagsordanina. Kritikkurin mótvegis teimum snýr seg um, at radikalisering og politisering ger felagsskapirnir so mikið smalar, at teir ikki megna at fevna breitt. Okkum tørvar eina breiða, savnandi friðarrørslu, har muslimar og kristin og øll onnur friðarelskandi fólk kunnu savnast um friðarkravið. Um vit hugsa okkum um, so er tað nógv meira til av okkum vanligu, sum ikki hava tørv á at týna onnur til tess at føla okkum sum nakað serligt og sum vilja liva saman í sínámillum virðing og vinarlag. Ein nýggj friðarrørsla skal vera apolitisk og rúmlig, tí hon má rúma øllum fatanum, samstundis sum hon má tora at viðganga allar teir mongu skeivleikar, sum eru framdir frammanundan frá fleiri síðum. Har er einki einfalt uttan kanska í ynskinum um, at ikki fleiri menniskju verða dripin og lamløstað av bumbum.
Keldur:
Møller: Man kan ikke bekæmpe forbrydere med ord. Berlingske Tidende 20.nov 2015
Åsne Seierstad: Kampen mod gråzonen. Aftenposten 17.nov 2015


text:
Tann 10. oktober fer borgarstjórin Annika Olsen saman við umsitingini at hava fund við Joaquin Pujol, formann í FINA Facilities Committee (nevnd í Altjóða svimjisambandinum FINA), á Ráðhúsinum í Havn. Eisini luttaka umboð fyri Svimjisamband Føroya.
Endamálið við fundinum er at staðfesta, hvussu langhylurin verður gjørdur á ein slíkan hátt, at hann verður góðkendur til altjóða kappingar, ið ynski er at fáa til landið.
Í fjør varð avgjørt at útseta projekteringina eitt ár, orsakað ov nógvum virksemi og ov nógvum íløgum, men nú eru samráðingarnar tiknar upp aftur.
Umsitingin er í løtuni í holt við endaligar samráðingar um ráðgevarasáttmála við vinnandi ráðgevaratoymið. Endaliga uppskotið til sáttmála kemur fyri býráðið í november.
Býráðið skal longu nú hóskvøldið taka støðu til at játta 5 mio.kr. krónur til projektering.
Lesið meiri um verkætlanina, klikk her: “Langhylur Tórshavn”
Kelda. www.torshavn.fo
SáH


text:
Fekk vitjan av einum ferðaliðið uppá 14 danskara ígjár. Har vit byrjaði við ábit í Maverick og síðani gekk leiðin til rundvísing á Føroya Bjór.
Veðrið var gott, so vit gingu oman á Føroyar Bjór, komin forbí Ósánna, letur í einum danskara, “Simun, hvorfor er vandet hvidt?” Bleiv sjálvir eitt sindur kløkkur, men eg fekk ikki sagt teimum hví, vónandi var tað bara tað mjólk og ikki máling, tí var tað máling, so eru øll sílini í Ósánni dripin. Mjólk rokni eg við at tey klára, men ikki sá tað vakurt út.
SáH


text:
Minningarorð um Dorete Bloch
Dorete Bloch Danielsen andaðist 28. februar 2015. Hon var fødd 14. juni 1943 í Rungsted, Hørsholm.
Dorete var útbúgving cand. scient. í djórafrøði (zoologi) á Århus Universiteti í 1970. Í 1994 vardi hon doktararitgerð sína um grindahval í Norðuratlantshavi.
Dorete kom í starv á Fróðskaparsetrinum sum lektari í lívfrøði á heysti í 1974. Hon var einsamøll lívfrøðingur á Setrinum, og hevði ábyrgd av lívfrøðiundirvísingini, ið tá var bjóðað á eini tvey ára tvørvísindaligari náttúruvísindaligari støðisútbúgving, ið gav atgongd til framhaldandi lestur á donskum universitetum.
Í 1980 varð Føroya Náttúrugripasavn skipað í tríggjar deildir, og Dorete kom tá at starvast bæði á Setrinum og á Náttúrugripasavninum. Í hesum lá m.a., at hon framhaldandi hevði óbroytta undirvísingarskyldu í lívfrøði á Setrinum, meðan granskingin mest var á Náttúrugripasavninum. Henda skipan helt fram til 1989, tá Náttúrugripasavnið fekk egna játtan til lívfrøðing á Djóradeildini, og Setrið fekk annan lívfrøðing fulla tíð í starv hjá sær. Dorete var í mong ár leiðari á Føroya Náttúrugripasavni.
Miðskeiðis í 1980-unum fór Setrið undir at fyrireika bachelorútbúgvingar – m.a. í lívfrøði. Fyrstu bachelorarnir fingu prógv í 1989. Dorete var ein av akkerspersónunum í bachelorútbúgvingini í lívfrøði heilt frá byrjan. Hon hevði eina breiða lívfrøðiliga vitan, sum var Setrinum og lesandi til stórt gagn.
Dorete var ein kveikjandi undirvísari. Tað varð endurspeglað av, at hon var ein góður granskari. Tað er umráðandi fyri tey lesandi, at samanhangur verður knýttur millum gransking og undirvísing, og Dorete dugdi væl at samantvinna hesi. Hon hevur givið mongum lesandi íblástur til at taka hægri útbúgving innan lívfrøði.
Sum flestum kunnugt hevur Dorete staðið á odda fyri fjølbroyttari gransking. Eitt av tí fyrsta, ið hon fór undir at kanna, tá hon kom á Setrið í 1970-unum, var tann føroyska haran. Dorete man vera best kend innan hvalagransking, har hon m.a. fekk nógvar virdar granskarar at luttaka í kanningum av grindahvali í 1980-unum. Eitt sterkt altjóða vísindaligt netverk varð bygt upp í sambandi við grindakanningarnar.
Dorete legði stóran dent á at miðla sína gransking við vísindaligum útgávum. Hinvegin gav hon eisini á ymiskan hátt almenninginum innlit í sína gransking, t.d. tá hon fyrst í 2000-árunum var við til at fáa radiosendarar settar á grindahvalir, soleiðis at bæði granskarar og almenningur kundi fylgja við ferðing teirra á heimasíðuni hjá Náttúrugripasavninum. Í 2012 fekk hon Miðlaheiðurslønina, ið verður latin granskara, ið dugur at miðla sína gransking á ein lætt fatiligan hátt.
Tá ræður um Dorete og vísindaligar útgávur kemst ikki uttan um at nevna hennara stóra arbeiði við at fáa tvørvísindaliga tíðarritið Fróðskaparrit regluliga út. Tað er ikki at ganga nøkrum ov nær at siga, at Dorete sum ritstjóri á ritinum hevur høvuðsæruna av, at Fróðskaparrit er komið út so leingi. Fróðskaparrit nr. 61 er júst útkomið, har ritstjórarnir eru Dorete Bloch Danielsen og Elin Súsanna Jacobsen.
Fyrst í 2000 árunum setti Setrið eina skipan í verk við m.a. adjungeraðum professarum. Hesi eru fólk frá øðrum granskingarstovnum, ið hava ábyrgd vegna Setrið av fakum ella fakøkjum, har Setrið ikki sjálvt hevur fólk í føstum starvi, og er skipanin við til at tryggja, at undirvísingin á Setrinum er granskingargrundað. Ein adjungeraður professari skal lúka somu føleikakrøv, sum verða sett til aðrar professarar á Setrinum. Sum ein av teimum fyrstu varð Dorete knýtt at Setrinum í 2001 sum adjungeraður professari í djórafrøði.
Fróðskaparsetrið hevur havt nógv og gott samstarv við Dorete ígjøgnum árini, og tað minnast vit við virðing og takksemi. Við sínum ídna vísindaliga arbeiði hevur hon lagt virðismiklan vitanararv eftir seg.
Ærað veri minnið um Dorete Bloch Danielsen.
Hans Pauli Joensen
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Samgongan í Tvøroyrar býráði er slitnað, eftir at Kristina Roest hevur mannað nýggja samgongu saman við Javnaðarflokkinum.
Tað var veruligur dramatikkur, tá ið býráðsval hevði verið á Tvøroyri seinast. Anita Viberg, sum varð vald á Borgaralistanum, skipaði at enda samgongu saman við Kommunulistanum, sum Kristin Michelsen hevði stovnað til býráðsvalið.
Men stutt eftir, at val hevði verið, boðaði Kristina Roest, sum var vald á Kommunulistanum, frá, at hon tók seg úr samgonguni, tí hon ikki kundi góðtaka arbeiðslagið í samgonguni. Nú hevur Kristina Roest boðað javnaðarlistanum, har Bjarni Hammer millum annað er valdur, frá, at hon vil skipa samgongu við teimum.
Í útvarpstíðindunum hjá KVF varð sagt, at nýggja samgongan hevur vilja fingið nevndarval á skrá í morgin, men at tey hava fingið noktandi svar. Hinvegin kann kanska roknast við, at nevndarval kortini verður, um nýggi meirilutin í býráðnum krevur tað.
Nýggja støðan hevur við sær, at Kristin Michelsen, borgarstjóri í Tvøroyri, nú er partur av minnilutanum í býráðnum. Tað margháttliga er, at tað er Javnaðarflokkurin, sum hann er valdur á ting fyri, men sum hann sjálvur ikki stillaði upp fyri til býráðsvalið, sum hevur sett sín tingmann í minniluta á Tvøroyri.


text:
Eirikur Lindenskov 15.04.2018 (07:25)
Yvir 100 doypt við »drop in-dópi« í Keypmannahavn
Tey standa í kø uttan fyri kirkjurnar í Keypmannahavn fyri at verða doypt.
Síðani í heyst hava tey havt eina royndarskipan í Vesterbro sókn, drop in-dóp.
Seinast var í gjár, tá ikki færri enn 42 keypmannahavnarar upp á timm tíma fingu vælsigning Guds.
Tað er triðju ferð, at hildnir verða slíkir »drop in-dópar« í sóknini, og hvørja ferð hevur tað verið sera væl eydnað. Fyrstu ferð komu 34 fólk og í desember, tá slíkir dópar vóru síðstu ferð, og tá dyrnar stóðu á víðan vegg og urganfór at spæla í Eliaskirkjuni, møttu 46 fólk. Tí er ætlanin at halda fram við skipanini:
– Vit síggja ein stóran tørv á at verða doyptur á henda hátt, sigur Ulrikka Peteresen, samskiftisstarvsfólk í Vesterbro Sogn við TV 2 Lorry.
– Motivatiónin hjá fólki er ymisk. Men hjá mongum er hetta lættari, tí tey kenna, at tað er meira óformelt, sigur hon.
– Nøkur vaksin halda, at tað kann var nakað nogv at tí góða at seta seg í samband við prest fyri at siga, at nú vilt tú doypast.
Tá skalt tú trína ov nógv fram. Fleiri kenna tað eisini soleiðis, at tey eru noydd til at halda eina stóra veitslu. Harumframt tiltalar felagsskapurin við ein drop in-dóp hjá nokk so nógvum fólkum, greiðir Ulrikka Petersen frá.
Talið at limum í Københavns Stift, sum fevnir um Keypmannahavn, Frederiksberg, Tårnby, Dragør og Bornholm, er fallið støðugt seinastu 25 árini. Hinvegin er talið av vaksnum, sum vilja doypast, hækkandi.
Í 2012 vórðu 201 fólk yvir 18 ár doypt. Í 2016 var talði hækkað til 277.
tv2lorry.dk/artikel/koe-i-kirken-over-100-koebenhavnere-er-nu-doebt-ved-drop-daab
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
6 stutt video brot um vandaliga hugsan
Øll duga vit at hugsa, men ikki øll duga líka væl at hugsa
Hetta kann vera sera ørkymlandi.
Tí betur er hetta nakað vit kunnu læra, men sum við so nógvum øðrum so krevur tað venjing, Her eru 6 stutt video brot um vandaliga hugsan (critical thinking)
Sannleikin og Jack Sparrow
Jesus segði um seg sjálvan:
“Eg eri vegurin, sannleikin og lívið….” – Jesus (John 14:6)
Hetta eru ikki smá orð Jesus sigur um seg sjálvan. Vit trúgva øll at sannleikin er, tí um vit ikki trúgva uppá at nakað er satt, so er onki at tosa um. Eg eri heilt vísur í at grunda á tað at eg endurgav Orð Jesusar, so er tað heilt sikkurt longu onkur meining í tínum høvdi:
Skynsemi
Vit brúka dag og dagliga okkara heila at hugsa við, og vónandi er ein ávís skipan í okkara logikki. Hvussu kunnu vit grundgeva fyri, at okkara tilvera er av tilvild, tí avleiðingin um vit veruliga vilja halda fast við, at alt er av tilvild, er at so liva vit í chaos og ikki í cosmos! Sjálvt fólk sum ikki beinleiðis rópa seg trúgvandi játta hetta:
“Tað mest óskiljandi við alheiminum er, at alt er skiljandi.” – Albert Einstein
Men hví er tað so, hví kunnu vit yvir høvur skilja nakað? Hvussu kunnu vit líta á okkara egna vit og skil – sum sambært guðloysi bert er av tilvild, og tí ein tilvildarlig samanseting.
Eg spurdi einaferð ein guðloysing, um hansara heili er samansettur á skynsaman hátt, hansara aftursvar var ikki serliga skynsamt, men tað lata vit fara. Hvussu við tær, er tín heili samansettur á skynsaman hátt, ella eru allar tínar niðurstøður tilvildarligar? Les meira…
Er trúgv logisk?
Hvat er tað at trúgva?
Fyrst lat meg staðfesta, at trúgvin uppá at Guð er til, hon frelsir ongan, tað er Jesus sum frelsir okkum frá syndum okkara, og tað er Heilagi Andin sum sannførir okkum um syndina. – John 16:7-11
Henda greinin er ikki endaliga, men verður updatera við grundgevingum og leinkjum sum tíðin líður, haldi mær til góðar 😉
Hvat hugsa fólk um tað at trúgva?
Ein segði tað soleiðis í dag: “Meiningin við kristnari trúgv liggur í orðinum; trúgv. Hví vilt tú prógva tað?”
Spurningurin er góður, men ikki serliga væl grundaður.Tað er skilligt at viðkomandi ikki veit hvat liggur í orðinum trúgv.
Nógv menniskju í okkara samtíð geva sær ikki stundir til at kanna tingini. Summi megna bara at hugsa um einar 160 stavir (eitt sms), og tað vil so siga, at um tú ert ein av teimum, so ert tú longu givin at lesa. Fyri ikki at møsna meira, so er:
- Trúgv er ikki tað mótstatta av skynsemi.
- Tað mótsatta av trúgv er vantrúgv.
- Somuleiðis er skynsemi ikki tað mótsatta av trúgv.
- Tað mótsatta av skynsemi er dárskapur.
Trúgv er tí ikki ein trúgv hóast prógvini, men ein trúgv grundað á prógvini. Út frá hesum kunnu vit tí siga, at bíbilska trúgvin á Guð er grundað á, at Hann hevur víst seg at vera eftirfarandi og álítandi.
Jesus segði: “Tú skalt elska Harran Gud tín av øllum hjarta tínum, av allari sál tíni og av øllum huga tínum.” og “Komið, latið okkum tala saman um rætt!;”
Og hvat var tað sum fekk lærusveinarnar at skifta ham? Frá at krógva seg uppi á einum lofti, til at vilja ganga í deyðan fyri sína trúgv? Slett ikki øll sum rópa seg trúgvandi hava líka stóra trúgv, summi hava enn tá “blinda trúgv”. Men hetta ger seg eisini galdandi fyri gudloysingar, vit hava í øllum lívsins viðurskiftum meira ella minni trúgv.
- Vit trúgva, at flúgvarin ikki dettur niður (tó at tað hendur av og á)
- Vit trúgva, at bilurin sum koyrir ímóti okkum heldur seg á rættari síðu (men onkuntíð hendir tað mótsatta)
Vit sum eru trúgvandi, vit hava fingið Heilaga Andan sum pant í hjørtum okkara.
Skynsemi -vísindin
David Clark sigur tað so væl:
Trúgv fær ikki sítt virði frá styrkini hjá tí trúgvandi, men frá tí sanna, reina, ektaða, ófalsaða, sum viðkomandi trýr á. Verulig trúgv er trúgv uppá tað rætta . Trúgv á ein svikafullan persón hevur einki virði, ella tað sum verri er -avleiðingar.
Tí má tann næsti spurningurin ikki vera um vit hava trúgv; men heldur hvussu væl grundað okkara trúgv er. Er hon skynsom ella dárskapur?
Tað eru nógv vísindafólk sum trúgva, og eisini eru tað fleiri sum siga seg ikki trúgva. Richard Dawkins er nokk tann mest framstandandi, og best seljandi guðloysingurin nakrantíð. Á hinari síðuni eru fleiri góð nøvn, millum annað Alister McGrath. Báðir vóru óskyldigir smádreingir, báðir vístu áhuga í vísind á ungum aldri, báðir vóru guðloysingar og báðir endaðu á Oxford Universitetinum. Dawkins varð biologur, og Alister MacGrath varð tað ið rópt verður Molecular biophysics (physics, chemistry, engineering, mathematics og biology)……..Tó komu teir til hvør sína niðurstøðu um trúgv.); Alister MaGrath bleiv ein trúgvandi, og hevur skrivað eina rúgvu av góðum bókum……….
Vit mugu minnast til, at tann størsti parturin av tí vísindaligu vitanini vit hava í dag, er bygt uppá, at vit trúgva uppá tær niðurstøður aðrir vísindamenn eru komnir til . Hettar er eisini satt fyri allar aðrar vísindaligar greinar.
Hvat talar so fyri, at trúgv okkara á Guð er skynsom?
Síðani alt tilfar, tíðin, og øll orkan í alheiminum byrjaði samstundis, í einum ávísum tíðspunkti í fortíðini, so má orsøkin vera tíðarleys, ómateriel, inteligent, máttmikil, og persónlig. Man kann siga tað soleiðis, at eftir sum alheimurin hevur eina byrjan, so peikar tað á ein “Byrjara”, ein sum var, sum er og sum verður (tíðarleysur).
Universið er perfekt
Stað okkara í alheiminum er júst rætt fyri lívið her á jørð. Vóru vit ikki stødd beint her í okkara sólarskipan, so vóru ikki líkindi fyri lívið. Hetta peikar á ein Skapara sum veit hvat Hann ger, og sum ger alt fulkomi. Les meira um tað her.
Informatión
Livandi kyknur eru fullar av informatión, DNA er uppbygt av informatión. Hetta kann ikki upprenna av sær sjálvum. Informatión er skynsom, ikki ruðuleiki. Kaos er ikki informatión. Bæði at senda og at móttaka informatión krevur skynsemi á einum ella øðrum støði. Informatión vísir á ein “informatións-gevara”.
Moralur
Tað at moralsk virði eru til, vísir á ein “moral-gevara”.
Eg komi at fara gjøllari ígjøgnum hesi fyribrigdini í einum ørðum innleggi. Men mítt poeng beint nú, er at vísa á, at Guð ynskir ikki, at vit bert taka eitt blint trúarlop, men hann vil hava, at vit taka eitt trúarstig, eitt stig við áliti. Bíbilsk trúgv handlar ikki um ynskidreymar; men um álit. Hon handlar ikki um at avnokta veruleikan, men at uppdaga veruleikan. Henda veruleika hjálpir Heilagi Andin okkum at finna, vit hava fingið Heilaga Andan sum pant, og hann sannførir okkum um rætt og skeivt. – Jóh 14:16, Róm 8:9, 1 Korint 6:19-20, 12:13
Hví ikki Budda?
Sjálvandi vil onkur beinanvegin mótmæla at niðurstøðan skal vera tann kristna trúgvin uppá Guð, og hesi spyrja: “Hví ikki Budda?”. Veitst tú av at ein partur av endamálinum við Buddhismu er at tøma sinnið, og ikki at brúka tað til finna fram til sannleikar. (Kelda: Huston Smith, The World’s Religions.)
Paulus skrivaði í Rómbrævinum, “so kemur tá trúgvin av tí sum prædikað verður” Trúgvin kemur ikki úr leysari luft, ellasum “blind trúgv”, men grunda á Orðið. Jóhannes skrivar eisini í sama anda: “Hettar havi eg skrivað, fyri at tit skulu VITA, at tit hava ævigt lív.” Altíð grundað veruleikan í Orðinum, og ikki bara í leysari luft. Les meira…


text:
Jacob Vestergaard var als ikki samdur um at Barnaheimið skal byggjast í Tórshavn, tí tá kann væl henda, at tey sum búgva í Barnaheiminum í Tórshavn detta í trupuleikar, sum eru í Tórshavn og tey mest belastaði umhvørvini í Føroyum eru í Tórshavn, tí hevði tað verið betur, at tað var onkra aðrastaðni. SáH
Forfatter: Símun á Høvdanum
Sjálvandi skuldi Barnaheimið verið bygt uttanfyri Havnina
Løgtingi viðger eitt uppskot frá Eyðun Samuelsen um eitt nýtt barnaheim í Tórshavn Man tað ikki fara syngjandi ígjøgnum, nú tað skal byggjast í Tórshavn. Tað plagar ikki at vera nakar trupuleikar at fáa uppskot ígjøgnum, tí har skal jú alt enda í Tórshavn og 65 milliónir eru ikki tað stóra at tosað um, tí Les meira…
Spæliplássið á Jørundsgøtu skjótt liðugt umvælt
Eitt av mínum vallyftum var at fáa skil á øllum spæliplássinum í býnum og tað er nú Klaksvíkar Kommuna farin í gongd við. Spælipássið á Jørundsgøtu er skjótt liðugt umvælt, men hevur umvælingin gingið sera seint fyri seg, men nú byrjar tað so smátt at taka form, sjá myndirnar. SáH
Poul F. 120 ár – stór konsert í Norðurlandahúsinum
Sunnudagin 18. november hevði Pól F. Joensen – Hargaskaldið – fylt 120 ár. Hendan dagin verður forkunnug konsert í Norðurlandahúsinum, har fólksligi trubadururin Hanus G. Johansen, saman við øðrum tónleikarum, fer at spæla bæði nýggj og gomul løg til yrkingar hjá Pól F. ‘Hanus & Aldubáran’ leggja fyri við nýggjum útsetingum til púra ókend løg Les meira…
Páll A. Klettskarð takkaði av við at skjóta mál
Páll Klettskarð spældi sín síðsta dyst fyri KÍ á hesum sinni og takkaði hann av, við at skjóta seinasta málið í dystinum. Hetta var í 64 minutti. Jóannes K. Danielsen ferð ígjøgnum í høgru síðu, leggur ein góðan bólt innfyri og Páll skallaði bóltin í málið til endaliga úrslitið 3-1 til Kí. Her síggja tit Les meira…
Líðhamar og Norðsøki landaðu leygardagin til N.F.C.S.
Tað hevur gingið sera gott við fiskarínum hjá Líðhmar og Norðsøka í seinastu og tað var tað eisini leygardagin. Líðhamar hevur roynt við línu norðan fyri Føroyar og veiðan bleiv boðin út á Fiskamarknaðinum Føroyar og høvdu teir 10.216 pund, tað mesta toskur og hýsa. Norðsøki hevði 6.966 pund og royndi teir eisini norðan fyri Les meira…
Bragd landar til N.F.C.S.
Beint aftaná kl. 09:00 kom Bragd til Klaksvík. Teir hava roynt við línu eystanfyri Føroyar í nátt. Veiðan bleiv boðin út á Fiskamarkanðinum Føroyar og hvødu teir 6.080 pund. Tað mesta var toskur og hýsa, sjá vektarseðil herundir: SáH
Jákup B landar til Kósina
Í morgun kom Jákup B aftur av fiskisleið. Teir hava roynt við línu vestanfyri Føroyar og byrjaði teir fiskskap tann 14. oktober. 110.800 pund blivu boðin út á Fiskamarknaðinum Føroyar og landa blívur júst nú til Kósina. Tað mesta er toskur og hýsa, sjá vektarseðil herundir. SáH
Í samband við skúlabyggingina í Fuglafirði hevur innboðin lisitatión verið ídag.
Býráðið í Fuglafirði samtykti í vár at bjóða arbeiðið út í innbodna lisitatión eftir at Høvuðsarbeiðstakarin hevði boðað frá, at fyritøkan tók seg út úr partalagssamstarvinum. Arbeiðstakarin bant seg tó at gera alt betongarbeiðið, sum verður liðugt miðjan februar. Lisitatiónin var býtt í 3 stórarbeiðstøkur, sum tilsamans 10 fyritøkur bjóðaðu uppá Í stórarbeiðstøku A, sum Les meira…
Signhild Joensen úr Ægir vann stórt gull í Frankaríki
Í morgun endaðist tað Signhild Joensen úr Ægir at vinna gull í stóru kappingini 27e Meeting International de Saint-Dizier kappingini í Frankaríki og vann hon gull í 100 metur ryggsvimjing við tíðini 1:02.14. Hetta var ikki hennara besta tíð, men tað gerð einki, tá ið man vinnur gull. Ægir hevur havt ein góðan túr í Les meira…


text:
Tá hálvur tími var leiktir, legði Óli Eyðsteinsson Poulsen KÍ á odda til 2-0. Jóannes Bjartalíð leggur innfyri til Páll Klettskarð, hann sær Óli Eyðsteinsson Poulsen og hann smekkar bóltin í málið. Eitt flott mál. SáH
KÍ vann sikkurt 3-0 á AB í dag, her málið hjá Páll Klettskarð
Endiliga bragdaði aftur hjá KÍ. KÍ vann sikkurt 3-0 á AB í dag. Her málið hjá Páll Klettskarð, sum bleiv skotið í fyrsta minutti og klokkan á vegginum á KÍ høllini vísti 14:59, eitt sera skjótt mál, Páll Klettskarð bleiv spældur púra fríur eftir eitt gott innlegg frá Boris Dosljak í høgru síðu.
KÍ U15 genturnar vunnu bronsu
Gentur U15 hava ígjár vunnið bronsu í landskappingini. Tær kundu áðrenn dystin í dag vinna bæði gull og silvur, men so var treytin, at tær vunnu seinasta dystin í móti HB. Hesin endaði tíverri við, at HB vann 2-0 og tryggjaði sær harvið gullið. Hesar gentirnar hava eisini fyrr í ár fingið silvur í steypakappingini. Les meira…
Mjølnir byrjaði kappingina við at vinna á ÍF
Flogbóltskappingin byrjaði í dag og Mjønir byrjaði kappingina sera væl, har teir vunnu sikkurt á ÍF í Badmintonhøllini. Mjølnir vann dystin 3-1 og tað var ein rímuliga sikkurt sigur. Sær út sum, at leikandi venjarin hjá Mjølnir, Phil Freere er ein stórur fongur fyri felagið og tað var eisini hann, sum servaði Mjølnir til sigurs Les meira…
Elsti KÍ fjepparin Emma Jacobsen 100 ár í dag
Í dag fyllir elski KÍ fjepparin Emma Jacobsen 100 ár. Hon er mamma Eiler og Steinbjørn Jacobsen, kempurnar á 66 liðnum og sum hava vunnið nógv FM heitir heim til Klaksvíkar. Eisini er hon omma Stig Eltør og langomma Jákup Andreasen og skal tað ikki vera lygn, so er hon ein av størstu fjepparum hjá Les meira…
Einmælt samtykt at fara ígongd við langhyl í Tórshavn
Tað frøir mitt gamla svimjihjarta, at býráðið einmælt samtykti ígjár at fara undir projekteringina og byggingina av langhylinum í Havn. Stígur kom í fjør, tí ov nógvar íløgur vóru i gongd i senn, men nú verður sett inn við fullari ferð við langhylinum. Hylurin i Gundadali hevur tænt væl i 30 ár, men nú er Les meira…
Vunnu á Malta
Føroyar vunnu við bit og slit á Malta í triðja umfari á talvolympiaduni í Georgia mikudagin. Úrslitið var 2½-1½. Carl Eli Samuelsen gjørdist føroyskur sigursharri í dystinum. Hann vann við svarta fólkinum á 4. borði. Hinir tríggir, Helgi Dam Ziska, John Rødgaard og Martin Poulsen, telvaðu allir javnt. Føroysku telvararnir vóru meira vónsviknir enn fegnir Les meira…
FINA til Føroyar at góðkenna langhylin
Tann 10. oktober fer borgarstjórin Annika Olsen saman við umsitingini at hava fund við Joaquin Pujol, formann í FINA Facilities Committee (nevnd í Altjóða svimjisambandinum FINA), á Ráðhúsinum í Havn. Eisini luttaka umboð fyri Svimjisamband Føroya. Endamálið við fundinum er at staðfesta, hvussu langhylurin verður gjørdur á ein slíkan hátt, at hann verður góðkendur til Les meira…
HB Føroyameistari 2018 í Klaksvík
KÍ kann takka sær sjálvum fyri, at HB gjørdist Føroyameistari 2018 í Klaksvík. Í dag spældu KÍ enn ein vánaligan dyst ímóti HB, har teir ferð aftaná ferð spældu bóltin aftureftir og tá ið HB hevði lagt seg á odda 2-0, tá byrjaði okkara menn at spæla bólt og spælt bleiv frameftir og vakran álopsfótbólt. Les meira…
Myndir frá skúlarenningin á Skúlatrøð í dag
Klokkan var 10 í morgun og tónleikur rungaði á Djúpumýri. Fór niðan á vøllin og spurdi ein lærara hvat hendi? og segði hann, at í dag var skúlarenningin á Skúlatrøð, hetta skrivar Skúlatrøð á teirra heimasíðu: Í dag 21. septembur var árligi rennidagurin á Skúlatrøð. Tiltakið byrjaði við upphiting á vøllinum, har næmingar í 10. Les meira…


text:
Orð: Petur Jacob Sigvardsen
Viðmerking: Yrktur 22. oktober 2008.
Tann heimur, Harrin skapað hevur,
so undursamur er at sjá.
Hann lív og føðslu okkum gevur
ta tíð, vit eru foldum á.
Eitt fagurt land oss fall í lut,
lov, tøkk tær veri, góði Gud!
Vit nakin her í heimin komu,
og nakin fara vit her frá.
Tí eru kor vár øll tey somu
– í sama báti stór og smá.
Guds gáva er alt góðs og fæ
at umsita til Harrans dag.
Til láns vit henda heimin fingu
at røkja væl várt dagatal
frá teimum, sum her undan gingu,
ið ruddu rás og veltu dal.
Ta minstu urt sum størsta hval
í trúskapi at røkta væl.
Við sorg og sút vit mega sanna,
at skaparverkið misrøkt var.
Nú vísmenn jarðarknøttin kanna,
tí tekin síggjast víða hvar,
at heimur tann, sum Gud oss gav,
er dálkað land og luft og hav.
Í iðran vit tí til tín leita:
Gud, fyrigev tú misbrot vár,
at miskunn tú vilt okkum veita,
og grøð tú heimsins ólívssár,
so øll tey nýggju ættarlið
her kunnu liva, mennast við.


text:
Heini á Marknagili givin á Skipafelagnum
Fríggjadagin var móttøka á Faroe Ship í Ánunum. Orsøkin var, at vælkendi og væl umtókti avgeiðslumaðurin hjá Skipafelagnum legði árarnar inn í skipafelagshøpi.
Heini hevur tænt Skipafelagnum í meiri enn 33 ár og sigast skal, at hann hevur verið ein rættuligur álitismaður og ein Skipafelagsmaður, ið tú kundi lata alt upp í hendurnar á.
Stjórin hjá Eimskip í Føroyum, Bogi Petursson Nielsen, helt eina takkarrøðu fyri Heina og handaði honum blómur og ein brævbjálva.
Tað var sera viðkomandi og líða á røðuna, sum Fróði Løkságarð helt á móttøkuni. Fróði dugdi sera væl at málað ein vanligan dag á Skipafelagnum upp fyri áhoyrarunum og tað var ikki sørt at vit áhoyrarar kendu okkum væl aftur í mongum tí, sum gløgsýnið hjá Fróða hevði goymt frá teim mongu árunum hann hevði arbeitt saman við Fróða.
Móttøkan var sett til klokkan trý. Nógv fólk møttu stundisliga og lýddu á frásøgu Heina. Men tað var skjótt at hølini blivu ov trong og vit vóru fleiri sum reistust eftir at hava fingið at eta, fyri at geva pláss fyri øðrum. Fólk kom og fór og ikki fyrr enn klokkan var farin um hálvgun sjey, fóru tey seinastu.
Vit her á Norðlýsinum fara eisini at nýta høvið at takka heina fyri gott samstarv hesi mongu ár, bæði árini úti í Klaksvík og nú hesi seinnu í Ánunum.
Góðan byr framyvir, Heini!


text:
Tíðindaskriv frá ÍSF og SSF
Ítróttasamband Føroya og Svimjisamband Føroya fegnast um at kunna kunngera, at í framtíðini fara føroyskir svimjarar frítt at kunna luttaka fyri Føroyar í øllum FINA-kappingum, sum t.d. HM, EM og World Cup kappingum, samstundis sum teir umboða Danska Kongaríkið á Olympisku leikunum. Skiftið millum føroyska og danska landsliðið í samband við OL-luttøku gevur onga karantenu.
Stóra framgongdin innan svimjing seinnu árini hevur havt við sær, at allar Føroyar vóna at síggja føroyingar svimja á olympisku leikunum í London 2012. Hetta hevur tó ikki verið gjørligt uttan so, at teir valdu at skifta til útlendskan tjóðskap.
Føroyar hava á jøvnum føti við hini Norðurlondini sjálvstøðugan limaskap í altjóða svimjisambandinum, FINA. Hetta hevur havt við sær, at um onkur velur at skifta tjóðskap t.d. fyri at kunna luttaka í OL, hevur viðkomandi fingið 12 mðr. karantenu ísv. skiftið. Hendan skipan gjørdi tað ítróttarliga ógjørligt at skifta tjóðskap.
Seinasta árið hevur samskifti verið millum Ítróttasamband Føroya, Danska Ítróttasambandið, Svimjisamband Føroya og Danska Svimjisambandið, Altjóða Olympisku Nevndina, IOC, og Altjóða Svimjisambandið, FINA. Endamálið hevur verið at funnið eina smidliga loysn, ið loyvir føroyskum svimjarum at taka lut í Olympisku leikunum fyri Danska Kongaríkið, samstundis sum teir umboða Føroyar í øllum øðrum altjóða kappingum.
Ítróttasamband Føroya sær tað sum sína fremstu uppgávu at verja áhugamálini hjá føroyskum ítróttafólkum, og tá føroyskir svimjarar nú eru á einum slíkum ítróttarligum støði, at teir hava møguleika fyri at kvalifisera seg til OL, valdu Ítróttasamband Føroya og Svimjisamband Føroya at taka upp samráðingar við avvarandi altjóða felagsskapir.
Talan er um serskipan, og samráðingar vera í næstum millum partarnar, um hvussu praktisku viðurskiftini skulu skipast millum Føroyar og Danmark fram móti OL. Ítróttasamband Føroya fer samstundis í gongd við at arbeiða fyri at víðka skipanina til aðrar ítróttagreinir, har Føroyar hava sjálvstøðugan altjóða limaskap. Ætlanin er samstundis at arbeiða fyri, at føroyingar fáa møguleika at luttaka í øðrum tiltøkum hjá altjóða og evropeisku olympisku nevndunum, eitt nú Youth Olympic Games og European Youth Olympic Festival.
Ítróttasamband Føroya leggur dent á, at nýggja skipanin onga ávirkan hevur á áhaldandi arbeiðið at vinna Føroyum sjálvstøðugan olympiskan limaskap. Royndin at vinna Føroyum sjálvstøðugan limaskap byrjaði fyrst í 1980-unum, men higartil eru Føroyar eins langt frá olympiska limaskapinum, sum tá byrjað varð. Altjóða Olympiska Nevndin tvíheldur um regluna í Olympiska skjalinum, sum sigur, at nýggj limalond bert verða upptikin, um tey eru sjálvstøðugir statir, ið eru viðurkendir av altjóða samfelagnum.
Ítróttasamband Føroya og Svimjisamband Føroya
Sí eisini tíðindi her á www.isf.fo og her á www.ssf.fo


text:
Havnin er tað mest interessanta við Føroyum
18. oktober 2016
Tað eru vit fleiri, sum altíð hava vitað tað, og nú sær tað eisini út til, at tingfólkini so smátt eru farin at skilja tað.
Í hesum døgum slepst jú næstan ikki oman eftir Vaglinum, tí stríðið streymurin av tinglimum, sum nú renna úr Tinginum og yvir í Býráðið, ger tað næstan ómøguligt at koma fram.
Hvat ætla øll hesi fólkini? Eg meini so við - tað er bara eitt ár síðani, at tey bønaðu og bóðu okkum um at velja tey, tí tey meiri enn nakað annað ynsktu sær at sleppa á ting.
Men nei, nú er tað knappliga ikki nóg gott longur. Nú vilja tey hava meiri.
Tað gleðiliga er, at um tey øll koma inn, kunnu vit gera stórar rationaliseringar, tí so kunnu tey bara halda ting- og býráðsfundir í senn. Manningin verður jú tann sama í báðum støðum.
Tað stuttliga er, hvussu tey nú kropp á kroppi kunngera, at tey øll ætla sær eftir borgarstjórasessinum. Tey tíma nógv betur, siga tey púra opinlýst, at bestemma alt í Havn, heldur enn at vera vanlig atkvøðuneyt uttan serliga ávirkan í Tinginum.
Men tað syrgiliga er, at hetta er eitt tekin um eina maktgreði, sum er gingin púra yvir gevind.
Tað syrgiliga er, at hetta valstríðið fyri ein stóran part vendir púra øvugt, tí valevnini so opinlýst vilja yvirtaka trónuna efir Heðin Mortensen - heldur enn at vilja gera nakað munagott fyri vanliga borgaran.
Tað syrgiliga er, at Havnin er í vanda fyri at gerast næsta spæliplássið hjá hesi longu røðini av politikarunum, sum ikki duga sær hógv. Sum siga eitt í dag og annað í morgin, og sum eyðsæð elska spenningin við valinum - men sum síðani skjótt missa áhugan fyri sjálvum arbeiðinum, tá valið er farið afturum.
Tað síggja vit jú óteljandi dømi um í hesum døgum, nú tey stórt sæð nývald valfarta úr tinginum og oman í býráðið.
Tað líkist ongum, at okkara býráðsval er blivið meinlíkt eini plattari undirhalds x-factor kapping, har fyrstaplássið gevur kontrakt til borgarstjórasessin.
Býráðsvalið skal handla um borgararnar í Havn, og hvussu vit kunnu gera tað liviligari hjá fólkinum her. Tí skulu vit lata popp-politikararnar spæla sær í tinginum í frið - og heldur velja vanlig, men seriøs havnarfólk at umboða okkum í býráðnum.
Hetta vanvidið má steðgast. Tí stilli eg nú sjálvur upp.
Um tú vilt Havnini væl, velur tú Eigil Olsen á lista B. Ein vanligan havnarmann, sum hugsar um Havnina - ikki karrieruna.
Eigil Olsen
valevni Sambandsfloksins til býráðsvalið í Tórshavnar kommunu
RN
Aftur


text:
Orð og lag: Martin Joensen
Øll míni tár vil eg ogna tær
fyri hvørt sár, sum mítt svørð tær bar;
hvørt orð, ið brendi, hvørt orð, ið sveið,
treðan tú kendi á tíni leið.
Var orð mítt dómur, var orð mítt bót?
Vætti eg blómur, tveitti eg grót?
Tá ódnin ýldi, var eg tá skjól?
Tá tú teg hvíldi, var eg tá ból?
Var eg tín stavur, var eg tín ár?
tín hvíludagur, títt vónarvár?
Var eg títt ljós, tá ið náttin kom
og tín kós lá mót bjargartrom?
Nú støkkur skjøldur, nú svíkur svørð,
nú flýggja tjøldur til betri jørð.
Hvar er mín uggi, hvar er mín troyst?
Mín verndarskuggi, fært tú meg loyst?
Hvørt hjartaslag vil eg ogna tær
fyri alt tað, sum eg ikki var.
Nú líður nátt og ei vendist við,
hvør veitir sátt og hvør gevur grið?


text:
Talið á tangaskipum, ið eru send til upphøggingar í ár, er longu farið upp um samlaða talið, ið varð høgt upp í fjør, upplýsir VesselValue. Fyribils eru 16 VLCC´arar sendir til upphøggingar í ár ímóti 13 í øllum 2017. Men talið á nýggjum skipum kann fara upp um talið í 2016 og 2017.
Kreppa er framvegis á tangaskipamarknaðinum og tí er stóra talið á upphøggingum eitt gott tekin. Umframt tær 16 upphøggingarnar, ið VesselValue hevur skrásett, eru tveir fyrrverandi VLCC´arar farnir av marknaðinum og umbygdir til annað endamál, upplýsir Gibson Shipbrokers í síni vikuligu frágreiðing.
Sambært Gibson er miðalaldurin á skipum, ið eru send til upphøggingar í ár, fallin til 18,5 ár úr 21,5 árum í fjør. Økta upphøggingin er eggjað av hægri prísum, sum eru farnir upp um 450 dollarar/ltd seinastu mánaðirnar, sum sambært Gibson er tað mesta í trý ár.
Roknað verður við, at talið á upphøggingum fer at hækka upp aftur meira millum eldri skip, orsakað av komandi reglunum fyri barlastvatn og nýggju reglunum fyri útlát av svávuli.
Men javnvágin millum eftirspurning og útboð sær ikki út til at batna kortini, tí 58 nýggj tangaskip eftir ætlan skulu latast í ár. Einstøk verða kanska útsett til 2019, men kortini skulu upp aftur fleiri upphøggingar til, áðrenn javnvág verður á marknaðinum millum útboð og eftirspurning.
Í 2017 vórðu 50 nýggir VLCC´arar latnir til heimsmarknaðin, meðan talið í 2016 var 47.
Kelda: World Maritime News


text:
Jacob Vestergaard á Facebook: Samgongan býtti á skinninum. 8,5% av okkara fiskiríkidømi skal brúkast sum “vinar og kenningakvotur” í ávísum økjum í landinum.
Menningarkvotur? Tey, sum høvdu kvoturnar eru eftir øllum at døma ikki før fyri at standa fyri hesi serligu menningini hjá samgonguni. Eg meini tað! Tey 8,5% skuldu takast frá teimum og brúkast sum “vinar- og kenningakvotur” undir páskotinum menningarkvotur.
Tey, sum róptu harðast um “vinar- og kenningarpolitikk”, “politiska útlutan”, og mangt annað, sita nú sjálvi og býta politiskt fiskiríkidømi fyri 100-tals milliónir, til “vinir og kenningar”.
Landsstýrismaðurin hevur “politiskt” sett eina nevnd av samsýntum at hjálpa sær við “politisku útlutanini”.
Nevndin skal syrgja fyri, at allir “vinirnir” fáa fiskiríkidømi, so samgongutingfólkini í útvaldu økjunum framhaldandi verða stuðlar hjá samgonguni.
Um tú veitst okkurt, sum VP ikki veit - skriva so til vp@vp.fo


text:
Stuttligt jólahald í FIMI
Stuttligt jólahald í FIMI
Í ár royndu vit at halda jólini eitt sindur øðrvísi enn vanligt, við at vit hildu eina rimmar jólafest fyri íðkarum og foreldrum í FIMI, har møguleiki var at síggja, hvat felagið og ikki minst høllin hevur at bjóða íðkarunum.
Til bar at fylgja við í einari balletvenjing hjá estetisku kappingarliðunum, venjing hjá kappingarliðum á amboðssíðuni, og so varð fimleikafagnaðurin um Snjóhvítu eisini framførdur. So var frítt hjá øllum at royna seg, og tey vóru ikki so fá, sum tóku av tilboðnum. Hini kundu seta seg við einum drekkamunni og njóta eina góða jólakøku, meðan tey sóu hvussu leikur fórst á gólvinum.
Fimi var á tremur av fólki í jólahýri, og tað gjørdist ein sera hugnalig løta fyri stór og smá


text:
Snorri Brend
01.09.2014 - 17:56
Tíðindi > Mentan > Bygdamentan
Fyri fimmti árum síðani hendi tað ringasta, sum hugsast kann hjá foreldrum og eini bygd: Tríggir smádreingir druknaðu á Toftavatni.
Lítið hevur verið tosað um hetta málið, men seinnapartin í gjár varð ein minnispláta reist við Toftavatn, tætt við har teir tríggir druknaðu.
Tað var pápi tann eina drongin – Jákup Mikal Mikkelsen – sum avdúkaði plátuna.
Teir tríggir dreingirnir vóru: John Mikkelsen, Jákup Mikkelsen og Odmar Andreasen.
Druknivanlukkan hendi í sambandi við, at fýra javnaldrar vóru farnir at rógva á Toftavatni við einum lítlum báti.
Báturin, sum var sera rankur, koppaði. Allir dreingirnir komu uppá kjøl, men enn einaferð fór báturin runt.
Bert ein av dreingjunum dugdi so frætt at halda sær uppi, at hann kláraði at koma sær á land og siga frá um vanlukkuna.
Nógv fólk kom á vanlukkustaðið, men hóast lívbargingarroyndir blivu gjørdar í fleiri tímar, eydnaðist tað ikki at fáa lív í aftur dreingirnar.
Við hátíðarhaldið vóru fleiri røður hildnar. Aftaná var samkoma í Tofta skúla.
Toftamaðurin, Tórður Mikkelsen var við tiltakið, og hevur hann sent okkum hesar myndirnar.


text:
Rím um allar teir Lutherisku prestarnar, sum hava verið í Norðstreymoy frá 1538 til nú
Av Jóan Petur uppi í Trøð. Úr Føringatíðindi, nr. 10, 1894.
Lag: Kongaríman.
Á fimtan hundrað otta og tretívu
her burt vóru lögd öll Pávaboð;
Lutheriska læran tann reina
í Norðstreymoy alt fyri eitt varð innförd,
av góðum prestum er okkum kunngjörd;
teir lærdu okkum vegin tann beina.
Um fyrsta prestín er sögnin so klár:
Petur Lýðarson, prædikaði hálvthundrað ár.
Í Kallbak teír hann mundu jarða,
ja ivaleyst röðir her sögan tað satt,
á Lýðarsonsskarði hann oman datt,
eina ferð hann úr Havn mundi fara.
Andras Heindrikson, næsti prestur var tá,
Í Mikjunesi veðurfastur hann lá
— á ferð fyri prestin í Vágum,
Ein Föroyskan sálm hann rimaði har,
um náttina sum fór, og dagin sum var
upprunnin fyrí stórum og smáum.
David Jenssen Færø, her var okkum hjá
trí og tretivu ár, sum sögn gongur frá.
— Her sigst ikki alt, ið eg eigi,
Mangar lögligar sögnir gingu um hann;
tó mettist hann til ein góðan mann.
Sekstan hundrað eitt og fjöruti hann doyði.
Peter Hanssen Lund, i otta ár tá
John Mikkelsen Færø, honum aftaná
í sekstan ár her mundi læra;
hann flutti prestasetri til Kirkjuteig.
Magister Gregers Warde, á deyðamanns leið
seytjan hundrað og fýra mátti fara.
Christoffer Müller, kom so at »probera«,
Capellán framman undan mundi leingi vera,
— Var landaprovst áruni tíggju.
Hann doyði seytjan hundrað tjúgu og eitt,
Var seytjan ár prestur, tað sigst so greitt,
tó veit eg ei, hvar hann mann liggja.
Anders Ottesen doyði eftir tvinni ár,
Andreas Dam tað tupulta var
— doyði seytjan hundrað sjey og tjúgu.
Oluf Hansen Wang, tann næsti var tá,
til hann komu Norðingar at sökja ráð
móti tröllum, teir sögdu har búðu.
Hans Wang kom tá til prest, og »vin«,
til Norðoyar fór fyri faðir sín,
tey trölluni burtur at reka.
Teir, faðir og sonur, vóru viðgitnir menn,
ja, doktarir goðir, so sigist enn,
so fátt mundi teimum breka.
Johan Henrik Colding, í áruni tvey.
Jørgen Landt, í otta, ella sjey,
— um Förjar mangt gott hevur skrivað.
Í tvinni ár Joachim Begtrup, her tá
ár átjanhundrað, fór heðani frá.
Í Havn skuldi hann tá liva.
I átjan hundrað og seks var tað,
Hans Lerbech flutti heðan av stað
— mangt vinar-bandið skjótt slitnar —.
Niels Lassen Holm sína tíð her var,
er jarðaður í Kvívíks kyrkjugarð,
sum marmorasteinurin vittnar.
So Frederik Christian Skow, har næst
sama árið sum konga-einiveldið brast,
til Fejö hann fór yvir aldu,
og Carl Wilhelm Prütz, til fimtí og fim,
tá var við at lætta tann toka, sum dimm
her landið og fólkið fyrr fjaldi.
Wenzel Hammershaimb, prestur í Kvívík sjey ár,
og próstur á Nesi hann seinri varð,
i Lyderslev hann so mundi landa.
Fyri oman alt umdömi stendur hann mær,
væl kendur av flestum Föringum var
og verður, meðan klettarnir standa.
Tólv ár var Lohmann prestur her,
og Theodor Sørensen tann næsti er,
gott umdömi báðum fylgjur.
Næst Hammershaimb fólkaligastur var
Harri Sørensen, tað tykir mær.
Títt frættist um hann yvir bylgju.
Atjanhundrað sjútí og otta afturat
tað Danska styrilsi okkum læt
Joachim Nielsen her senda;
hann prestur var her uppá triðja ár,
og Christian Hansen, á annað var,
sær so til Havnar mundi venda.
Í Norðslesvík føddist Iver Petersen Dall,
her fim ár prestur, dámdi mongum væl,
ei stóðu kyrkjurnar tómar.
Hann plantaði hyben, ribs, alpe-gullregn,
rön, alm og pil, innan garðar og hegn,
og mangt og hvat, sum blómar.
Nú skrivast átjanhundrað hálvfems og fýra,
enn mann ein prestur hesum kalli stýra,
Jørgen Carl Madsen at navni.
Til skapara mín, tað biðji eg her:
hann verji bæði prestar og fólkið, her er,
í sínum alt fjálgandi favni.
Kvívík, tann 27. apríl 1894.


text:
Cornwall
Cornwall (fornnorrønt Kornbretland) (corniskt: Kernow) er eitt greivadømi (county) ytst á suðurvestur horninum av Onglandi. Longst í útsynning liggja Scillyoyggjarnar har ið føroyingar stundum hava luttikið í kappróðri.
Siðsøguliga var Cornwall eitt keltiskt (bretskt) øki, skilt frá Onglandi, men síðan 10'du øld, hevur landið verið ein partur av Onglandi. Cornisk serkenni, sum t.d. talumálið, byrjaðu at vikna í 13'du øld og í 18'du øld doyði málið út. Í 20'du øld fóru áhugafólk undir at endurreisa talumálið og eisini er eitt vaksandi ynski um at fáa størri lokalpolitiskt sjálvræði, innanfyri bretska kongsveldið, í Cornwall.


text:
Nú havi eg aftur verið í sving í køkinum. Hendan lekkra kærleikstertan er í Á tilboðsblaðnum hesa vikuna. Ihh tað er altíð líka hugnaligt at baka! (bara ikki tá tað kiksar, og tað er faktiskt nokk so ofta). Náhh líka mikið.. tá má eg bara royna umaftur, ikki sætt? Nú fór eg so í gongd við at gera súrepla tertu. Súrepla tertan er totalt undirmett! Hon smakkar soo væl, er soo løtt at gera og so kann hon verða soo vøkur. Eisini kann hon frysast, so hon er perfekt at taka upp, um eg fái gestir. Hetta er triðju ferð eg nakrantíð havi bakað eina tertu. Fyrstu ferð gekk forferdiligt. (eg skuldi tikið mynd av henni.. tað varð ikki ein vøkur sjón) Aðru ferð gekk okay, men jarðberja fyllan var ikki heilt í topp. MEN triðju ferð (Tadaaaa) eydnaðist tað!! Wuhuuu, hon smakkaði soo væl. So tí uppskriftina vil eg fegin deila við tykkum.
Tú avgerð sjálv, um tú vilt hava hjartalok á tertuna. Men um tú ynskir tað, so fært tú brúk fyri einum lítlum hjartaformi, at skera út við.
Kærleiksterta við súreplum og kanel
Tilfarið er til eina stóra tertu ella tvær lítlar.
Moyrdeiggj botnur
160 g av køldum smøri
250 g hveitimjøl
3 spsk. flormelis
1 egg
Eitt sindur av salti
Fylla
Umleið 3-4 súreplir
6 spsk. sukur
2-3 tsk. kanel
70 g mandlur
Uml. 50 g marsipan
1.stig
Sker smørið í smáar terningar. Blanda mjøl, flormelis og salt saman og blanda tað síðani saman við smørinum. Hetta skal helst gerast skjótt, soleiðis at smørið ikki blívur heitt. Píska eggið væl, áðrenn tú blandar tað í smør- og mjøl blandið. Eggið er bert til at deiggjmolarnir blíva til ein samanhangandi klump. Balla deiggið í silvurpappír og lat standa í køliskápinum í 1 tíma.
2.stig
Set ovnin á 175 stig.
Tak deiggið úr køliskápinum. Nýt helvtina av deigginum til botnin. Um tað er torført at rulla deiggið út, legg tað so ímillum tveir plastposar og rulla síðani til ein sirkul. Smyr tertuformin við eitt sindur av feitti. Legg deiggið í, prika í við gaffili og baka í ovninum í 10 minuttir. Koyr restina av deigginum aftur í køliskápið.
3.stig
Ímeðan tertubotnurin er í ovninum.
Flys súreplini og sker tey í tunnar bátar. Sker ella blenda mandlurnar smátt og blanda tær saman við sukur og kanel. Tak tertubotnin úr ovninium og legg súreplini í. Rív marcipanið oman yvir súreplini og enda við sukurblandinum.
4.stig
Nú skal lokið gerast. Rulla restina av deigginum út. Nýt sama arbeiðshátt sum við botninum. Brúka ein hjartaform til at skapa hjørtuni og legg tey síðani omanyvir súreplini. Byrja uttast og arbeið teg inn eftir. Smyr egg á lokið, áðrenn tú aftur setur tertuna í ovninum í 30 minuttir á 175 stig .
Borðreið súrróma afturvið flógvu súreplatertuni.
Fortelji endiliga hvussu tykkum dámdi súrepla’kærleiks’tertuna. Eg gleði meg at hoyra.
M&K


text:
4. desember 2017
Myndir: Jan Sørensen
Vit vóru frammanfyri allan dystin, men endaðu við enn einum gysara, har vit megnaðu at halda stríðandi standingar frá enn einum javnleiki
Eftir vónbrótandi ósigurin mikukvøldið skuldu vit reisa okkum aftur á heimavølli ímóti StÍF í dag.
Seinasti dysturin millum hesi liðini var eisini eitt vónbrot fyri okkum, tá ið vit loyvdu strandingum at stríða seg til ein javnleik eftir at hava verið á odda allan dystin.
Vónað varð, at liðið hevði lært av hesum og tí fór at møta upp til allan dystin hesaferð.
Ári og verjan byrja væl
Verjan var so undir øllum førum tendrað og fekk hildið strandingum frá stórum møguleikum tey fyrstu trý álopini, samstundis sum tað eydnaðist Hilmar Leoni og Marki at leggja okkum á odda frá byrjan.
Leikferðin høg
Eftir at einir sjey minuttir vóru leiktir, vóru strandingar tó komnir betri inn í dystin, og støðan gjørdist 4-4.
Hesir sjey minuttirnir fóru fram við einari øgiligari leikferð, har enn fleiri mál kundu verið skotin, men bjargingar frá Ára og mistir bóltar í okkara álopum forðaði fyri hesum.
Eisini var merkisvert, at strandingar vardu sera høgt á Hilmar Leoni, og stundum var talan um eina reina mansverju.
Honum eydnaðist tó at skjóta mál við brotskasti, og eisini sjálvur at slíta seg ígjøgnum og sjálvur vinna eitt brotskast.
Hetta setti Pætur í netið til 6-4, og støðan helt sær eina løtu við einum og tveimum málum á muni.
Eftir slakar tíggju minuttir fingu StÍF møguleika at javna í skjótálopi, men hesum forðaði ein stórspælandi Ári fyri, tá ið hann framdi eina stóra bjarging úr fríari støðu.
Vit økja
Mark økti í staðin tvær ferðir til 9-6. Hetta ímóti eini sera høgari verju, ið tað eydnaðist okkum at koma ígjøgnum. StÍF góvu bóltin sera skjótt upp sum vanligt og minkaðu umgangandi um munin til 9-7. Hetta fekk okkum at taka okkara fyrsta time-out.
Hetta gagnaði okkum væl, tí Ári helt fram at bjarga, verjan fangaði bóltar, ein strandingur varð útvístur, umframt at Leivur og Hilmar Leon øktu til 11-7.
Vit hildu leiðsluna eina góða løtu, og tá ið tjúgu minuttir vóru farnir, var støðan 13-9. Hetta var tó ikki bara at fegnast um, tí Hilmar Leon lendi illa eftir eina takkling og tóktist at hava rættiliga ilt í beininum. Hann fór beinleiðis út til fysioterapeutin, Bartal, at verða kannaður.
Málturkur
At Hilmar Leon er umráðandi fyri álopið hjá okkum sást aftur næstu løtuna, tí nú kom ein av okkara tiltiknu málturkum fyri. Tíbetur helt Ári okkum aftur hesaferð inni, og syrgdi fyri, at støðan var tann sama teir næstu fimm minuttirnar.
Hann fekk tó einki gjørt við at strandingar settu eitt brotskast í netið til 13-10, men Pætur gjørdi tað sama í hinum endanum, tá ið góðir fimm minuttir vóru eftir at leika.
Vit fingu eina útvísing eftir hetta, og strandingar fingu aftur minkað um munin til 14-11, men undirtalsstøðan eydnaðist væl, og Vilhelm og Rúni syrgdu fyri, at støðan varð 16-11, tá ið hálvur annar minuttur var eftir.
Frá málturki til málveitslu aftur
Málturkurin var sanniliga av seinastu løtuna áðrenn hálvleik, tí at fyrst skoraðu strandingar til 16-12, samstundis sum vit fingu eina útvísing, Pætur svaraði aftur beinanvegin, sama gjørdu hinir, og í seinastu sekundum fekk Mark givið okkum eina 18-13 leiðslu til hálvleiks.
Ein hálvleikur, ið var farin fram í einari ótrúligari leikferð, ið hevði við sær, at nógv mál vóru komin í teimum fyrstu skjótálopsbylgjunum. Skipaða álopsspælið riggaði tó einki serligt í báðum endunum, og vit fegnaðust um, at tað eydnaðist okkum at halda strandingar til langskot í flestu førum.
Strandingar hava tó góðar og stórar skjúttar, men teir vóru ikki betri enn Ári í dag, tí hann las allarflestu royndirnar, ið komu frá teimum.
Vit mintust dystin á strondum
Hetta var tó ikki fyrstu ferð í ár, at vit vóru frammanfyri við seks málum móti strandingum, so eingin kendi á sær, at dysturin var avgjørdur.
Men ein freistaðist til at halda, at hetta kundi gerast ein tryggur sigur, tí vit byrjaðu seinna hálvleik sera væl.
Mark legði fyri við einum av sínum signaturskotum, og løtu seinni kom Jens inn og tók eitt brotskast.
Liðini skiftust at skjóta mál, og eftir einar níggju minuttir var munurin framvegis sjey mál, 23-16, og fult tamarhald tóktist vera á dystinum.
Fara at tveita burtur
Men næsta hálva minuttin sóu vit nakað, ið vit hava sæð fyrr í ár. Í tveimum álopum á rað tveittu vit bóltin burtur, og støðan var brádliga 23-18.
Sonni var árvakin og tók time-out beinanvegin fyri at fáa skil á aftur.
Stórskjúttin hjá strandingum vaknar
Tað eydnaðist tó aftur strandingum at minka um munin, við einum málið frá Sveini Justinussen, og munurin helt sær á fýra málum eina løtu.
Sveinur tóktist av hava funnið røttu skotini at snýta Ára nú, og eftir tveimum málum frá Sveini afturat var munurin minkaður niður í 25-22.
Hesa løtuna varð avgjørt at royna Jens í málinum eina løtu, og Hilmar Leon kom inn aftur, eftir at hava fingið viðgerð fyri beinið.
Jens framdi tvær góðar bjargingar, og vit byrjaðu at skora aftur.
Tríggar ferðir á rað skoraðu vit, so at ein væl leikandi Pætur fekk økt til 28-22, og nú sá veruliga gott út.
Tekniskt brek
Við støðuni 29-23, tá ið júst tíggju minuttir vóru eftir at leika, komu tekniskir trupulleikar fyri við hallarklokkuni. Hetta gjørdi at ein steðgur kom í dystin, meðan arbeitt var á trupulleikan.
Hetta mundi gagna strandingum best, tí at vit vóru greitt omaná hesa løtuna.
Høg strandaverja
Teir skiftu eisini verjuætlan hesa løtuna, og fóru at verja sera høgt. Hetta riggaði umgangandi, og teir fingu skotið mál í skjótálopið. Men vit svaraðu aftur, tá høga verjan gav Sigmundi Nolsø ein sonevndan ein-móti-einum møguleika, ið hann væl avgreiddi til 30-24.
Vit loystu uppgávuna væl móti høgu verjuni til at seks minuttir vóru eftir at leika, tá ið vit gjørdu eitt brotskast og fingu eina útvísing. Brotskastið varð sett í netið til 31-26, og støðan gjørdist skjótt verri.
Vit spældu sum vant uttan málverja í undirtali, men vit mistu tvær ferðir bóltin til høgu verjuna, og bolturin endaði báðar ferðirnar í tóma málinum.
31-28 tá ið fýra og ein hálvur minuttur var eftir.
Dysturin avgjørdur... ella?
Pætur fekk økt eftir brotskast, so at vit vóru frammanfyri við fýra, tá ið fýra minuttir vóru eftir, og nú mátti dysturin vera avgjørdur, hildu vit.
Men nei. Strandingar noktaðu at leggja kongin, og tá ið góðir tríggir minuttir vóru eftir, minkaðu teir aftur eftir brotskast, samstundis sum vit fingu eina útvísing. Gleðisrópini frá strandingum lótu ongan iva vera um, at teir høvdu trúnna á at fáa okkurt burturúr hesum dystinum.
Trúgv teirra gjørdist ikki minni av, at vit brendu í næsta álopinum, men Ári bjargaði tíbetur í mótálopinum. Bólturin endaði tó á strandahondum, og teir fingu spælt yvirtalsspæl, so at støðan nú var 32-30. Einir tveir minuttir vóru nú eftir.
Men okkum tørvaðu helst bert eitt mál fyri at avgera dystin, og vit fingu spælt okkum til skot. Men málverjin hjá strandingum var fyri, og tá ið knappur minuttur var eftir, høvdu strandingar aftur skorað til 32-31. Nú var veruliga fjáltur á hoyvíkingum.
Veruliga avgerðin
Tá ið 42 sekund restaðu í av dystinum, tóku vit time-out. Endamálið var greitt: Vit skuldu ikki missa enn ein sigur burtur móti strandingum.
Ætlanin at forða fyri hesum var at spæla eitt langt álop og lata tíðina ganga út.
Undir nýggju reglunum fyri drál, ber til at spæla leingi, um tú bara ikki ger seks avleveringar.
Hondin hjá dómaranum kom skjótt upp, vit framdu so fáar avleveringar sum gjørligt og fóru heldur inn í takklingar, so at fríkast varð dømt fleiri ferðir, meðan klokkan spakuliga gekk.
Klokkan varð steðgað, tá ið ellivu sekund vóru eftir, og søgan endurtók seg. Vit fóru inn, vórðu takklaðir, og aftur varð tíðin steðgað. Nú vóru tvey sekund eftir, og Mark tveitti ein høgan bólt inn móti málinum, so at tíðin fór, meðan bólturin var á lofti.
Eg eri ikki nakar góður dómari, men haldi meg vita okkurt um, at hetta kann revsast eftir hondbóltslógini í dag.
Dómararnir sóu tó einki galið, og dysturin var av. Vit høvdu megnað at steðga strandingum at stríða seg til eina stigið.
Tað eydnaðist, men tað var um reppið
Hetta eftir ein dyst, har vit enn einaferð vóru ov óneyvir, tá ið á stóð, og gjørdu ov nógvar villur í álopinum, tá ið vit komu undir trýst.
Men verjan stendur væl, og Ári stendur sera væl í løtuni. Tað tóktist í løtum, sum at skjúttarnir hjá strandingum ikki tordu at skjóta uttanífrá, og hetta hjálpti okkum at leggja okkum so greitt fram um í hálvleikinum, at tað akkurát gjørdist ov trupult hjá strandingum at koma afturíaftur.
At vit gera nógvar tekniskar villur er lætt hjá mær at siga sum áskoðari, tí at slíkar fara sjálvandi at koma fyri, tá ið leikferðin er so høg, sum hon er.
Hugsandi er eisini, at um vit fóru at spæla við minni váða, so hevði eg eisini gramt meg um tað.
Heldur er vónin, at liðið so við og við eftir fleiri og fleiri dystir megnar at finna røttu javnvágina millum váða og villur.
Hvussu gongst hesum fáa vit svarað næsta sunnudag klokkan 16, tá vit aftur síggjast í Hoyvíkshøllini til dyst móti ársins sólskinssøgu í deldini, Team Klaksvík.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text: Størstu profilar á Reykjavík International Games í januar vóru heilt víst Alexander Dale Oen úr Noregi og Jakob Jóhann Sveinsson úr Íslandi, sum báðir eru bringusvimjarar, og sum við 870 og 863 FINA stigum stóðu fyri bestu avrikum á stevnuni. Alexander vann holmgonguna millum teir báðar í 50 og 100 metra bringusvimjing; og her er tað so 200 metra bringusvimjing, á evsta degi av stevnuni. Stuttligt at síggja hvussu Alexander er góður til at starta og venda, meðan Jakob Jóhann hálar inn í sjálvari svimjingini.


text:
Guðs orð er grundfest í himni um ævir:
Um ævir, O HARRI, títt orð er grundfest í himni.
( Psalm 119:89 )
… og Guðs orð er varðveitt á jørðini um ævir:
6 Orðini hjá HARRANUM eru skír orðˇ: sum silvur roynd í einum bræðsluovni av jørð, skírgaði sjey ferðir.
7 Tú skalt varða tey, O HARRI, tú skalt varðveita tey frá hesi ætt um ævir.
( Psalm 12:6-7 )
Ergo: Guðs orð í himni, og Guðs orð á jørð er tað sama.
Tá ið so tær flestu bíbliurnar eru ólíkar, so kann bara EIN vera TANN RÆTTA. Og hon ER King James Bíblian.
Jamen so sigi eg so beintframliga, at Guð sjálvur gongur prominerandi eftir gullstrætum himins við eini King James A.V. undir arminum; júst sum ávísur jarðiskur stoddari ber júst somu bók í teldutaskuni hvønn morgun á veg út eftir gongubreytini til arbeiðis.
( pu: h ørlítil løtt øgn (av tógvi, fjøður o.tíl. (kelda: orðabókin) )


text:
Ingi Samuelsen
06.02.2017 - 08:24
Eitt av hæddarpunktunum í stóru Super Bowl finaluni í amerikanskum fótbólti, er altíð tónleikaliga show’ið, sum verður hildið í hálvleikinum.
Í ár var tað sangarinnan Lady Gaga, sum fekk stóra heiðurin at standa fyri showinum, og tað gjørdist ein stórsligin og góð framførsla.
Stóri spurningurin undan hendingini var, hvussu politisk Lady Gaga fór at verða, tí hon er kend fyri ikki at halda seg aftur í so máta, og hennara stuðul til eitt nú LGBT-rørsluna er kendur.
Væntað varð, at okkurt fór at vera, nú Super Bowl varð so stutt eftir, at Donald Trump hevur tikið við sum forseti.
Men so gjørdist ikki. Eins og Lady Gaga hevði lovað undan dystinum, brúkti hon ikki høvið til at gera vart við egnu áskoðan sína.
- Einasti boðskapur frá mínari síðu er tann boðskapur, sum eg støðugt gevi við mínari nærveri í mínum framførslu, segði hon frammanundan.
Sostatt sóðust ongir Black Panthers-dansarar, sum annars vóru at síggja í showinum hjá Beyonce í fjør.
Tað, sum bar brá av politikki var byrjanin, tá hon sang nakrar linjur úr ”This land is your land/This land is my land” hjá Woody Guthrie, og las eisini amerikanska trúskaparlyftið ”One nation under God, indivisible, with liberty and justice for all”.
Men tað var kortini ein heilsan til tey, sum kenna seg uttanfyri. Ein av sangunum var ”Born This Way”, og tá ljóðar boðakapur Lady Gagas: ”No matter gay, straight or bi/Lesbian, transgendered life/I'm on the right track baby/I was born to survive”.
Áðrenn dysturin byrjaði var tað countrysangarin Luke Bryan, sum fekk heiðurin at syngja tjóðsangin. Tann framførslan kann upplivast her
Framførslan hjá Lady Gaga sæst á leinkjuni herundir:


text:
Orð og lag: W. Elmo Mercer
Týtt: Hákun Djurhuus
Upprunaheiti: Each step I take
1. Hvørt stig, eg stígi, Jesus veg skal vísa,
hans eyma kærleikshond hvønn dag meg ber.
Hvør andadráttur mín má honum prísa,
áh, hvør frøi ferðalag hans er.
Niðurlag: Hvørt stig, eg stígi, veit eg, hann meg leiðir,
á hægri grund hvønn dag hann lyftir meg,
inntil ein dag hitt síðsta stig er stigið,
hvørt fótafet ber nærri Dýrdini.
2. Eg stundum kenni, trúgv mín fer at ridla,
tá vandi hóttir meg, og mótið fer.
Eins og í forðum hann kann stormin stilla,
bert eitt orð, og blikalogn hann ger.
3. Tí kann eg tryggur ferðast fram hvønn dagin,
hann hevur lívið æviga í hond.
Hann eigur lykilin til Himmalstaðin,
skjótt eg náa skal ta gyltu strond.


text:
14. februar 2018 verður Hovs kirkja 75 ár. Sunnudagin 11. februar kl. 12 verður gudstænasta við Patrick Conway de Neergaard, presti.
Søgan um Hovs kirkju
Á vári 1914 kemur ein fyrispurningur frá Færø Amt og Provsti til kirkjuráðið í Vági um at lata hovbingum ta gomlu kirkjuna í Vági, tá ið vágbingar høvdu bygt nýggja. Hetta hevur kirkjuráðið einki ímóti og játtar at lata hovbingum kirkjuna fyri einki, av tí einki av tí gomlu kirkjuni verður brúkt aftur í teirri nýggju, sum vágbingar ætlaðu at byggja.
Men drúgv tíð gongur, til kirkjan í Vági verður tikin í brúk. 25 ár seinni – 19. februar 1939 – verður nýggja kirkjan í Vági vígd, og ikki fyrr enn tá verður klárt at taka gomlu kirkjuna á Kirkjukletti niður og flyta hana til Hovs.
Upprunaliga var tað íslendingurin Guðbrandur Sigurðson, ið stóð fyri arbeiðinum at smíða kirkjuna á Kirkjukletti í Vági. Hon var 13 alin long og 6½ breið við 9 stólum mannfólkamegin og 8 stólum konufólkamegin. Kirkan varð bygd 1862.
Teir, sum stóðu fyri arbeiðinum at taka gomlu kirkjuna á Kirkjukletti niður, vóru arkitekturin Johan Hofgaard og Johan Hammer, timburmaður. Teir tóku bretti fyri bretti niður og merktu tey. Sama var við bjálkunum. Síðan var alt tilfarið koyrt í lastbili út á kaiina í Vági, har tað varð flutt við skipi til Hovs. Av Stapanum varð tað borið niðan á tað staðið, sum hovbingar rópa Innan Glyvur. Grund varð laðað, og kirkjan sett upp aftur av nýggjum. Umframt arkitektin Hofgaard og Johan Hammer, hjálptu Leivur Jespersen og Hans Pauli Luid við at smíða kirkjuna upp aftur av nýggjum. Tá ið kirkjan stóð á Kirkjukletti hevði hon flagtak, men tá ið hon varð bygd av nýggjum, løgdu teir galvaniserað jarntak á. Síðani hevur kirkjan tó aftur fingið flagtak.
Tann 14. februar 1943 var sum vera man stórur dagur í Hovi, tí tá varð kirkjan vígd. Gulak Jacobsen, sum var fyribils settur próstur, vígdi hana.
Og 14. februar 2018 er Hovs kirkja 75 ár.


text:
Daman í galla og fjong!/
Annika Hoydal var í essinum og hóskandi fagnað av fólkamongdini, sum hevði leitað sær niðan í Norðurlandahúsið síðsta sunnudag til hennara 70 ára føðingardagskonsert Endurljós.
Stóra høllin var fullsett av spentum áhoyrarum, sum byrjaðu at klappa alt fyri eitt, tá høvuðspersónurin saman við tónleikarunum trein fram á pallin. Uttan nakað uttanumtos byrjaði konsertin við vakra, longsulsfulla lagnum Mítt minsta land, sum ljómaði sorgblítt gjøgnum salin. Annars kann mann ikki beinleiðis pástanda, at konsertin var heilt orðaleys. Tí millum teir tilsamans tíggju sangirnar vóru fleiri ferðir tíggju minuttirs frágreiðingar, har vit fingu høvið at hitta sjónleikara- og mentanarmiðlarasíðuna av høvuðspersóninum, og sjálvt um Annika Hoydal er stuttlig og dugir sera væl at herma og greiða frá, so vóru fleiri av søgunum tær somu, sum hon hevur sagt frá áður eitt nú í útvarpinum, og tá gjørdist tað eitt lítið sindur drúgt við øllum staklutunum í frásøgnini, men tað var mest í fyrstani, at eg var ótolin. Seinni gjørdist greitt, at her var ein týðiligur reyður tráður millum tað talaða og tónleikin, og at henda konsertin ikki var nakað, sum bara skuldi fáast frá hondini. Her var okkurt meira álvarsligt, sum leikaði á hjá listakvinnuni og sum hon bar fram við stórari orku í ein tíma og trý korter.
Innilig tøkk
Ein partur av teirri talaðu framførsluni snúði seg í grundini um at fáa onnur fólk fram í ljósið. Tað tykist sum er takkarkenslan innilig hjá gávumildu songkvinnuni, ið legði dent á allar partar av framførsluni, sjálvt ljóðmaðurin, Theodor Kapnas og fyriskiparin Sigvør Laksá fingu hvør sína løtu fyri almannaeygum. Annika Hoydal hevur í mong ár framført saman við einum bólki av tónleikarum, sum er mannaður av tí durkdrivna og musikalska Jógvani Dahl, ið eisini var partur av Harkaliðnum í síni tíð og dugnaligu tónleikarunum Eyðuni Mohr Hansen og Kaj Johannesen. Síðstnevndi var ikki við á konsertini, men bæði hann og Jón Mc Birnie fingu takkarorð við á vegnum. Bólkurin var sjáldsama blandaður – aldursliga er langt millum 70 ár og so tey 19 ungu árini, sum er aldurin hjá klaverleikaranum, Kristian Pauli Ellefsen. Aftrat honum spældu tann somuleiðis dugnaliga Angelika Nielsen á violin og teir eftirhondini omnipresentu og garvaðu tónleikararnir, bassspælarin Torleik Mortensen og trummuleikarin Per Ingvaldur Højgaard Petersen. Annika Hoydal greiddi frá samstarvinum við bróðurin Gunnar Hoydal, sum hevur skrivað tekstirnar. Hetta hevur serstakliga stóran týdning fyri Anniku Hoydal, at hon hevur kunnað greitt beiggja sínum frá ymiskum hugskotum, sum hann síðani hevur loftað og umbroytt til poesi og góðar sangir sum Morgun, Dulcinea, Kroppur og tann stuttliga sangin um teir gráu frensarnar.
Snigilin
Sangurin um tann varliga snigilin og hansara langsamiligu ferð út í ta vandamiklu tilveruna var eitt hæddarpunkt á konsertini, sum vísti hvussu sterk songkvinna, Annika Hoydal er og hvussu væl hon er fyri. Ein ómetaliga vøkur gásarholdselvandi ballada, sum varð borin fram við yndisligum klaverundirspæli og púrt ongum øðrum. Eisini Aldan var framúrskarandi, framførd sum bara Annika Hoydal dugir at framføra sín egna sang við inniligum musikaliteti og dramatiskum ansi, og við eini sera klæðiligari og meira seigligari rútmu enn vit hava verið von at hoyra í hesum sanginum.
Ein diva
-Her stendur mann sum ein gomul skrinda, staðfesti tann flotta divain av pallinum við djúpari rødd og eyðkendari sjálvspei, og frá hesi eitt sindur skemtiligu staðfesting tók framførslan eina sneiðing frá at snúgva seg um tíð yvir móti onkrum meira álvarsligum og vandamiklum, sum fá hava hug at hugsa serliga nógv um, kanska serliga tá vit koma høgt upp í árini. Men tað er eyðkent fyri Anniku Hoydal, at hon júst á einari tílíkari 70 ára føðingardagsframførslu hevur dirvi at taka deyðan upp sum eitt høvuðstema. Hon endurgav nøkur brot úr tekstum hjá Williami Heinesen og Jørgen-Frantz Jacobsen, sum øll snúðu seg um deyðan sum lívstreyt og vakri, kosmiskt snaraði hugburðurin til deyðan hjá teimum báðum vinmonnunum, sum eg sjálvsagt havi lisið í Det dyrebare liv og í øðrum tekstum, og sum eg eisini havi hoyrt Anniku bera fram áður, var onkursvegna rørandi og óvæntaður at uppliva á einari tílíkari konsertframførslu. Lívið er deyðans geniala relieff, og so leingi tað varar, er tilveran eitt undur. Framførslan av teirri ikki heilt einføldu kompositiónini Lívið! Dýra undur, sum Sunleif Rasmussen hevur lagt til rættis, var hugtakandi eins og ein kaleidoskopisk tónleikalig takkarbøn við sínum óendaligu røðum av endurtøkum.
Lívsgleði
Og so. Uttan nakran serliga millumforkláring trivu tey á pallinum í eina orkumikla versión av Ólavi Riddararós og Í dans hjá Harkaliðnum. Flagtekjan mundi lyfta seg eitt fitt petti oman av Norðurlandahúsinum av teimum øgiligu lógvabrestunum og trampinum í salinum. Eg hugsi, at stóri eldhugin eisini hekk saman við eini ótilvitaðari eydnu yvir lívið, at vera til, nakað á sama hátt sum inniliga eydnukenslan, tú brádliga kanst uppliva av einari góðari smákøku til eitt ervi, og í so máta má sigast, at framførslan í Norðurlandahúsinum var serstakliga væl leikstjórnað frá byrjan til enda. Ein framførsla, sum ikki var ein endurtøka av plátuútgávuni Endurljós, men sum vísti okkum tær mongu fasettirnar hjá listakvinnuni, sangarinnuni, sjónleikaranum og tónaskaldinum Anniku Hoydal.


text:
Vinn ein málning
Livar burturlutar tríggjar av sínum málningum.
Tú kann verða við í lutakastinum við at senda eitt ella fleiri sms til 1919. Tú kann velja hvønn málning tú ynskir at keypa lutaseðil í. Málningarnir eru nevndir trip1, trip2 og trip3.
Málningur 1 er 70 x 90cm og eitt sms kostar kr 25,- (trip1 til 1919)
Málningur 2 er 100 x 120cm og eitt sms kostar kr 50,- (trip2 til 1919)
Málningur 3 er 100 x 120cm og eitt sms kostar kr 50,- (trip3 til 1919)
Peningurin fer beinleiðis til at fíggja túrin um Indiska Havið.
SMS skipanin er latin av Globi og trekt verður tá Livar kemur heim eftir túrin.


text:
Henrietta Nielsen er føroyameistari hjá kvinnum í borðtennis 2017. Hóast úrslitið 3-0, so gav Anna Mikkjalsdóttir henni dygga mótstøðu - serliga í triðja setti, sum endaði 14-12. Anna hevði fýra settbóltar, men royndirnar hjá Henriettu hava ivaleyst havt sítt
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Sionisma
Sionisman (á hebraiskum ציונות), ið er uppkallað eftir fjallinum Sion, arbeiddi fyri at seta á stovn ein jødiskan stat, ið skuldi staðfesta politisku, mentanarligu og trúarligu sjálvstøðu jødanna. [1] Longu í 1800-talinum vóru stórir trupulleikar: jødar vórðu ikki javnsettir við onnur í samfelagnum, sjálvt um teir royndu at laga seg eftir teimum umstøðum, teir livdu undir. Serliga var hetta galdandi í Eysturevropa og í Russlandi, har jødar vóru fyri álvarsligum ágangi. Hetta gjørdi sítt til, at longsulin eftir einum jødiskum heimlandi kyknaði teirra millum. Av hesum spretti ein politisk rørsla, sionisman. [2][3] Eysturríkski jødin Theodor Herzl skrivaði í 1895 bókina "Tann jødiski staturin" (upprunaheiti Der Judenstaat), har hann viðger, hvussu neyðugt tað er, at jødar fáa sítt egna heimland. [4] Hann staðfestir, at best hevði verið, um hesin statur kundi verið í Palestina, men annars kundi hann eisini verið aðrastaðni. Nevnd verða fleiri støð, m.a. Sinaihálvoyggin. Fyrst í 1920-árunum vóru nógvir jødar í Russlandi og Evropa fyri atsókn, og eini 17.000 lótu lív. Nógvir ungir jødar rýmdu tá úr Russlandi til Ísrael, har teir vónaðu at kunna liva í friði og frælsi. Jødar fóru hugaliga í gongd við at dyrka landið, og teir vóru væl móttiknir. Men longu í 1929 hoyra vit um stríð millum arábar og jødiska niðursetufólkið.
Kelduávísingar[rætta | rætta wikitekst]
- ↑ Motyl, Alexander J. (2001): Encyclopedia of Nationalism, bind II. Academic Press. ISBN 0-12-227230-7. s. 604.
- ↑ Cohen, Robin (1995): The Cambridge Survey of World Migration. Cambridge University Press. s. 504.
- ↑ Gelvin, James (2007): The Israel-Palestine Conflict: One Hundred Years of War. 2. Utg. Cambridge University Press. ISBN 0521888352. s. 51
- ↑ «Biography of Theodor Herzl», Zionism-israel.com


text:
Orð: Jóannes Patursson
Lag: Gamalt sálmalag (Nesbóndatáttur)
Viðmerking: Yrktur til fundin í Tinghúsinum 2. jóladag 1888, har Rasmus Effersøe las hann upp.
1. Nú er tann stundin komin til handa
á hesum landi,
at vit skulu taka lógvatak saman
máli til frama.
2. Illa er nú við Føroya máli vorðið,
annaðhvørt orðið,
ið nú berst av munni á munni av køllum og kvinnum,
í útlendskum rennur.
3. Er tað ikki skomm, at várt móðurmál kæra
so illa skal fara
og burtur rekast sum avdeyðahundur
og týnast so sundur?
4. Skulu vit nú aftur undir lúta
sum áður fyri fúta!
og taka mót treytum, teir á okkum leggja;
er slíkt fyri seggir?
5. Hoyr, latum okkum tó mót útlendskum ganga,
tað sláa undir vanga;
útnyrðingur skal tað av landinum føra
– sum sápubløðra!
6. Latum tað kennast á okkara talu
sum sól eftir æli,
at burtur er rikin tann fremmandi arvi;
lat tað vera starvið!
7. At fremja ta sak latum oss allar royna,
bæði moyggjar og sveinar,
í kirkju, á ting seta málið við gleði;
til tess leggið megi.
8. Teir edilingar av Noregi troddu,
tá ið Haraldur ráddi,
og ei vildu lúta undir hansara hondum,
men stýrdu frá londum.
9. Á Føroya landi teir fótinum festu,
teir garparnir reystu,
so fríir sum villini fuglar við gaman
livdu teir saman.
10. Enn kann tað teljast á okkara ennum,
hvaðan rótin rennur,
frá hjartanum sama blóð streymar við stinni
sum í Noregi á sinni.
11. Latum okkum minnast, so leingi vit anda,
hvar vøggan mundi standa;
minnast á gávuna, teir okkum góvu:
norðanmáls ljóðið.
12. Ein kvistur spretti av góðum runni,
gekk tó ei á lunni;
av norrønu tungu rann Føroya málið
so hart sum stálið.
13. Um fornkempur nú vildu vitjað aftur,
vit kundu staðið fattir
og svarað, at aftur hevði fingið ljóðið
tað málið, teir góvu.
14. Tú um enn tað einaferð var so vorðið,
tað var rikið frá borði,
og hoyrdist ei uttan í einumhvørjum skoti,
var illa brotið,
15. so hevði tað nú aftur yvirlutan fingið
í kirkju, á tingi,
í hvørjum føroyingi tá tyntist fyri degi,
øðrar skulvu av gleði.
16. Tá skuldu teir okkum so vinaliga
tey orðini siga:
“Takk, synir og døtur! Tit arvin ei gloymdu,
men trúliga goymdu.”
17. Hvílið tit kvirrir, fornir abbar,
Noregis kappar;
føroyingar ei ta skomm skulu eiga
úr ætt at bregða.


text:
Orð: Lina Sandell
Lag: Jens Guttesen, C.C. Williams
Týtt: Victor Danielsen
1. Torir Jesusi tú fylgja,
hvat tað enn tær kosta má?
Tá ið heimurin teg háðar,
orkar tú at standa tá?
Torir tú at velja Jesus,
torir tú viðkennast hann,
vilt tú krossin á teg leggja,
orkar tú at bera hann?
2. Staðin, høgt á fjalli bygdan,
hvør skal kunna fjala hann!
So kann Jesus ikki fjalast,
um av sonnum hann tú fann;
nei! Er Jesus eina vorðin
Harri tín og Frelsari,
so kanst tú ei leingi dylja
hetta fyri verðini.
3. Heimsins viðhald ella hatur
missa skal sín týdning brátt;
Jesus kann tær geva lívið,
uttan hann er dómsins nátt.
Vel tí nú, um lív tað stendur,
hann, ið ei er við, er mót;
boygg títt hjarta, boygg tín vilja,
boygg teg nú við krossins fót!
4. Tak ta frelsu, Gud tær býður,
trúgv á Frelsaran, hann gav!
Tá tú fært ein skatt á foldum
og ein loðs um deyðans hav;
vel nú, vel í dag, mín vinur!
Háð og spott og krossin her,
hinumegin hvíld og krúnu,
vel nú beint, og skjótt tað ger!


text:
Umvælingar arbeiði í samband við brekið á ein av høvuðs motorunum hjá Smyrli, heldur fram og gongur eftir ætlan.
Í løtuni verður bíða eftir einum eykaluti sum hevur verið uttanlanda til umvælingar, men tá ið hesin er komin til landið, væntandi í vikuskiftinum, verður farið í gongd við at seta saman aftur beinanvegin.
Sostatt kunnu ferðandi við Smyrli vænta at fyrst í komandi viku verður farið at sigla eftir vanligu ferðaætlanini.
Tó við tí fyrivarni at mánadagin 26.02.2018 verður siglt eftir fyribils ferðaætlanini.
Heitt verður enn sum áður á fólk um at kunnað seg her á síðuni og við sms skipanini, um møguligar broytingar á hesari og øðrum leiðum.